text:
Bókasavnið læt alment upp í nýggjum hølum við Løkin tann 22. august 2012.
Í bygninginum húsast tríggir stovnar: Runavíkar kommunuskúli, Løkshøll og Bókasavnið við Løkin.
Árið 2018 byrjaði við leiðaraskifti, og Oyvør Dam Jacobsen yvirtók starvið eftir Svend Højgaard. Tann 1. februar var ein móttøku- og fráfaringarløta fyri leiðarunum báðum, við kaffimunni og røðu frá borgarstjóranum.
Samanumtikið hevur árið 2018 verið sera gott á bókasavninum við Løkin. Vit hava havt fleiri ymisk tiltøk, og útlánstølini eru hækkaði. Vit byrjaðu eisini at telja vitjandi, soleiðis at vit framyvir ikki bert hava útlánstøl at stiðja okkum at.
Eitt øki sum vit hava økt um í 2018, er bløð og tíðarrit. Vit hava keypt tvey snotulig útstillingartorn at seta tíðarritini á, og so hava vit fingið okkum hald uppá nógv ymisk tíðarrit. Umframt alt føroyskt sum kemur út, kunnu vit nevna Vores børn, Gør det selv, Historie, Illustreret videnskab, Rolling Stone, Vi unge osv. Vit ætla at fáa nógv fleiri tíðarrit framyvir, og nýggju titlarnir hava verið væl móttiknir.
Sosialu miðlarnir hava fingið sítt pláss í 2018 – og bókasavnið við Løkin fekk ein Instagram vanga. Eisini er bókasavnið nú skrásett á Google My Business, og tað vísir seg at vera ein virkin háttur at gera vart við bókasavnið – helst er talan um ferðafólk, ið finna okkum á tann hátt. Vit vóru í R7 sendingini Brúgvin 4 ferðir í 2018, har vit lýstu við tiltøkum á bókasavninum. Lýsingar og kunning um tiltøk hevur fyri tað mesta verið umvegis facebook og lokin.fo – eisini hava plakatir hingið. Framyvir mugu vit til at meta um hvussu borgararnir á besta hátt kunnu fáa kunning um bókasavnið.
Eitt annað, ið kann nevnast, er at vit hava keypt nýggjar toyposar við búmerkinum á. Brúkararnir eru glaðir fyri toyposarnir, og tað vísir seg at vera ein góður háttur at hava bøkurnar samlaðar inntil tær verða lætnar inn á bókasavnið aftur. Tvær krubbur til barnabøkur vórðu keyptar – og neyðugt verður at keypa fleiri í 2019. Eisini má nevnast at vit fingu eitt skiftiborð til pinkubørn upp á wc´inum, og tað er eitt stórt fet rætta vegin, tá tað kemur til at lýsa bókasavnið sum smábarna- og barnafamilju vinarligt.
Í endanum av januar fóru vit undir at fáa áminningarskipanina upp aftur at koyra, soleiðis at lánarar nú fáa eina áminning tá tilfarið skal latast inn aftur. Hendan skipanin hevur verið virkin í alt 2018, og vit senda áminningar umleið 1 ferð um mánaðan. Í størri og størri mun verða áminningar nú sendar umvegis teldupost, og er ætlanin at vit sleppa heilt undan at senda brøv framyvir.
Eitt afturvendandi tiltak á bókasavninum er Lesiringurin, ið er eitt samstarv ímillum Nes sóknar bókasavn og bókasavnið við Løkin. Lesiringurin hittist uml. 6. hvørja viku, annaðhvørt í Runavík og á Toftum. Tað hevur ikki verið líka stórur áhugi fyri lesiringinum sum tað hevur verið onnur ár, og vit mugu umhugsa hvussu vit fáa fleiri luttakarar – og evt. broyta konseptið fyri lesiringin.
Eitt nýtt tiltak fór av bakkastokki í september í 2018, og tað var Søguløtan. Søguløtan er ætlað sum ein hugna- og fríløta hjá foreldrum og børnum í tí dagliga resinum. Ein søga verður lisin upp – við myndum á uppvørpu, og børnini fáa okkurt smátt undir tonna, og tey vaksnu ein drekkamunn. Søguløtan hevur verið serstakliga væl móttikin – og hetta er heilt sikkurt nakað sum fer at koyra framyvir eisini. Børnini njóta at vera á bókasavninum, og venja seg við at brúka bókasavnið frá tí tey eru lítil. Søguløtan er aðruhvørja viku, kl. 16.30, tá stovnarnir stongja. Í 2018 náddu vit at hava 9 Søguløtur. Í tveimum førum skipaði musikkskúlin fyri lítlari konsert í samband við Søguløtuna.
Eitt tiltak sum fylti nógv í 2018 var Mentanarvikan. Tiltøk av ymskum slag vóru í allari kommununi, og eisini á bókasavninum var nógv virksemi, ið vóru samskipað av Bókasavninum, Løkshøll og VisitRunavík. Sum heild vóru vit sera væl nøgd við tiltøkini á mentanarvikuni, og tey vóru væl vitjað – serliga sjónleikurin ”Luddi & Lundisa”
Mentanarvikan 22.-29. apríl:
Katja Remmer og Lea Hartmann høvdu listaframsýning á bókasavninum “Hygg nærri”
22. Filmurin “Farewell to Europe” varð vístur í Løkshøll, við inngongd ígjøgnum bókasavnið + kaffi
23. Fyrilestur var um umsetingina av bókini “Heimurin, ið var” hjá Stefan Zweig. Knút Olsen hevði framløgu. Kári Sverrisson spældi nøkur løg, og Jógvan D. Hansen hugleiddi um samtíðina hjá Stefan Zweig.
24. og 25. Barnasjónleikur var á bókasavninum “Luddi og Lundisa” við Vár B. Jacobsen.
26. hevði Høgni Mohr framløgu um bókina “Fractura nasi” og um súkklutúrin til allar bygdirnar í Føroyum. Eisini stóð súkklan hjá honum á bókasavninumm í nakrar vikur.
29. apríl varð filmurin Dreymar við havið vístur í Løkshøll – Inngongd var ígjøgnum bókasavnið
2. mai vórðu vinnararnir á árligu teknikappingini funnir. 3 vinnarar vóru – evnið var “hvussu sær tín nykur út”
Nú bókasavnið við Løkin hevur nøkur ár á baki við almennum útláni, kann tað geva meining at samanbera útlánshagtølini.
Í 2018 eru tilsamans 14.175 útlán avgreidd á bókasavninum alt í alt, til samanberingar við 2017, tá samanlagda útlánið var 11.236. Tað er ein vøkstur uppá gott 20%. Um vit bert hyggja eftir tølunum fyri almenna bókasavni, mugu vit taka næmingar og lærarar burturav, og tað gevur eitt útlán uppá 3017 – til samanberingar við 2124 lán í 2017. Hetta er ein vøkstur uppá sløk 30% (29,6)
Tað er ein avbera góður vøkstur, og hann ber boð um at áhugin fyri bókasavninum er vaksin. Sjálvandi skulu vit ikki bert hyggja eftir útlánstølum, tí tey siga ikki alla søguna – og langt frá øll sum koma á bókasavnið læna nakað. Tí hava vit í 2018 fylgt eitt sindur við hvussu nógv vitjandi hava verið á bókasavninum. Her kann ma. takast við, at vit hava havt yvir 20 vitjanir av barnaansingarstovnum, og nærum hvønn týsdag er Toymið eisini á vitjan. Vit hava yvirlit yvir 39 vikur av 2018 – og har hava vit skrivað 943 vitjandi tilsamans[1]. Deilt yvir 39 vikur, gevur tað eitt miðaltal upp á gott 24 fólk um vikuna. Tá eru fleiri tiltøk ikki tikin við, og her verður mett at talið er nakað hægri í veruleikanum.
Frá ársenda 2017 til ársenda 2018 øktist bókastovnurin frá 35.409 til 36.413 bøkur.
Sum heild eru vit sera væl nøgd við framgongdina í 2018, og vit síggja gjarna at vøksturin verður líka stórur og størri í 2019.
Vit fara framhaldandi at leggja okkum eftir at hava tilboð til børnini – og í 2019 ætla vit at fáa eitt afturvendandi eldrakvøld upp at koyra. Tað er nakað sum hevur verið í onnur ár, og sum hevur verið væl umtókt.
Vit eru bjartskygd – og fara at arbeiða meir við at styrkja samleikan hjá bókasavninum og okkara leiklut í kommununi – soleiðis at allir borgarir eru tilvitaðir um og kunnu gera brúk av bókasavninum, sum vit øll eiga.
Oyvør Dam Jacobsen, leiðari
[1] 748 vaksin + 195 børn í 39 vikur = 943 vitjandi. 24,18 fólk um vikuna.
Ársfrágreiðing 2017
Virksemið á bókasavninum í 2017 hevur verið støðugt, men heldur siðbundnari enn undanfarin ár. Talið av útlæntum bókum var heldur lakari í ár enn fyrr. Bókasavnið hevur skipað fyri og lagt hølir til ymiskar fyrilestrar og fundir. Afturvendandi tiltøkini við lesiringi og bindiklubbin Sambinding hava verið virkin. Eisini hava eini 10-12 føroyskar heimasjúkrasystrar nýtt fjarlestrarútgerðina hjá bókasavninum til eina eftirútbúgving, sum tær tóku um heystið.
Eitt fólkabókasavn er ein stovnur, sum fæst við samfelagsmenning. Tískil er týdningarmikið at bókasavnið finnir sín lokala leiklut. Virksemið skal vera viðkomandi m.a. í mun til endamálið hjá bókasavninum, í mun til lokaløkið, í mun til lokalar politiskar ætlanir og í mun til førleikar hjá starvsfólkum á bókasavninum. Síðani bókasavnið við Løkin lat upp fyri almenninginum í 2012 hevur virksemið verið sera fjølbroytt og sjónligt. Nógv samstørv eru fingin í lag, og tilfar og tiltøk hava verið til fleiri málbólkar. Við hesum fjølbroytta virksemi farnu fimm árini, hevur bókasavnið gjørt sær nógvar royndir, og fingið eitt grundarlag til at meta um, hvat slag av virksemi tørvur er at gera meira við.
Sum yvirskriftin á seinastu ársfrágreiðing boðar frá, so hevur nú í eina tíð verið ´Tíð at skerpa virksemið´ á bókasavninum. Tíðin hevur verið búgvin at málrætta virksemið meira enn fyrr. Leiðarin á bókasavninum hesi seinastu 5 árini hevur serliga brent fyri at menna eitt lokalt bókasavn, sum kundi vera grundarlag undir fakligari førleikamenning hjá borgarum, sum ynskja lívlanga læring. Tí hevur bókasavnið roynt at ment umstøður til vaksnamannaútbúgving og havt tøkni til fjarlestur. Eisini hevur fokus verið á íverksetaratiltøk og -umhvørvi. Verandi karmar hava tó ikki verið nøktandi til hetta virksemi. Og eftir 5 ár má ásannast, at hølir og karmar framvegis ikki eru funnir til hetta virksemið. Tískil bleiv skráin á bókasavninum siðbundnari enn fyrr.
LESIRINGUR í samstarvi við Bókasavnið í Nes kommunu. Eini 10-20 fólk hittust uml. sættu hvørja viku í vetrarhálvuni. Bókasøvnini skiftast um at leggja hølið til. Hetta samstarvið byrjaði á heysti 2013, og hevur eydnast sera væl.
SAMBINDING er ein altjóða bindiklubbi, sum Reyði krossur Føroya og kvinnur á Skálafjørðinum skipaðu fyri. Bókasavnið var karmur um bindiklubban, sum møttist 14. hvønn dag í vár. Tíverri var bindiklubbin ikki virkin í heyst.
VÍSINDAVØKAN var eitt av stóru tiltøkunum hjá Bókasavninum við Løkin. Granskingarráðið bjóðaði fyrilestrar fram, og vit tóku ímóti fimm av hesum. Fyri at vísa at bókasavnið er ein stovnur fyri allar borgarar í øllum bygdunum í kommununi, so spjæddu vit fyrilestrarnar út á tríggjar bygdir; ein í skúlanum í Oyndarfirði, ein í skúlanum á Skála, ein í barnagarðinum á Skála og tveir á bókasavninum við Løkin í Runavík.
NORDISK – NØJ DET ER FOR BØRN var eisini eitt stórt tiltak, sum er vert at nevna. Fríggjadagin tann 28. apríl bjóðaði bókasavnið við Løkin børnum í kommununi á konsert og tónleikaverkstovu. Innbjóðing var send til tey elstu børnini í barnagarði og dagrøkt, forskúlabørn og børn í fyrsta flokki í øllum bygdunum í Runavíkar kommunu. Samanlagt vóru eini 175 børn boðin við. Haraftrat komu námsfrøðingar, lærarar og onnur starvsfólk. Børnini vóru býtt í trý lið og møttu tískil ymiskar tíðir.
Heitið á tiltakinum var Nordisk Nøj – Det er for børn, og var hetta eitt tónleikaupplivilsi fyri børn, sum var á ferð í norðurlondum. Tað var danska sangarinnan Lone Werneblad og makkarin Peter Wemö, sum vitjaðu Føroyar og eisini Bókasavnið við Løkin. Tey fingu hjálp av føroyska tónleikaranum Bergur Fonsdal Johannesen av Skála. Konsertferðin var stuðlað av Nordisk Kulturfond, Kulturkontakt Nord og Den Ingwersenske Fond, umframt av teimum stovnum, sum tey vitjaðu. Endamálið við ferðini var: At vise, at vi er mere ´Ens i Nord end vi tror´, sum tey málbera seg. Konsertir og verkstovur vóru sera væl eydnaðar.
Haraftrat kunnu vit nevna at MBF hevði kjakfund á bókasavninum um navnaskiftið. Hetta bleiv seinni til MEGD. Badmintonfelagið Nápur hevði aðalfund. Fyrilestur var um nýggju appina Rák. Eins og undanfarin ár, skipaði bókasavnið fyri føstulávintsklippi, páskaklippi, halloweenklippi og jólaklippistovu.
Innrættingin á bókasavninum var broytt nakað í 2017. Serliga var tað avgreiðsluøkið og arbeiðsumstøðurnar í tí sambandi, sum vóru nútímansgjørd.
Tann 1. oktobur 2017 segði verandi leiðari, Svend Højgaard seg úr starvi. Nýggjur leiðari er Oyvør Dam Jacobsen, sum tók við tann 1. januar 2018.
Hagtølini hjá okkum umfata bæði skúlabókasavn og fólkabókasavn. Samlaða útlánstalið fyri 2017 er heldur lakari enn í 2016. Afturgongdin er sjónlig bæði á skúla- og fólkabókasavninum.
Í 2017 var samlaða útlánið fyri skúla og almenning 11.236 lán. Hetta kann fyrst síggjast í mun til 2016, tá talið var 13.361. Men samanbera vit longur aftur t.d. við 2015, so var talið 10.578. So tølini sveiggja ár um ár.
Hyggja vit at býtinum millum fólkabókasavnið og skúlabókasavnið, so stendur skúlabókasavnið ikki óvænta fyri tí nógv stórsta partinum av útláninum. Skúlabókasavnið hevði eitt útlán í 2017 á 9.110 lán. Hetta talið í 2016 var 10.501. Útlánið í skúlanum sveiggjar m.a. í mun til hvussu undirvísingin er løgd til rættis við lesiátøkum, frílesing og øðrum átøkum, sum ikki eru tey somu hvørt ár.
Fólkabókasavnið hevði eitt samla útlán á 2.124 lán í 2017. Til samanberingar var talið í 2016 uppi á 2.860 lánum. Hetta er ein týðilig afturgongd. Ilt er at meta um orsøkina, men møguliga er samanhangur millum tal av lánum og tal av tiltøkum og virksemi annars. Tað vóru nevniliga heldur færri tiltøk í 2017 enn árini frammanundan. Vit á bókasavninum halda at almenna útlánið kundi verið hægri. Vit vænta eisini at so verður, nú nýggjur leiðari við nýggjari orku er settur.
Bókasavnið hevur eina heimasíðu: www.lokin.fo. Vit eru eisini sjónlig á facebook við eini síðu sum kallast: Bókasavnið við Løkin. Haraftrat umsita vit ein bólk á facebook, har vit umtala nýggjar og eldri bøkur. Øll eru vælkomin í henda bólkin, sum kallast: Bókasavnið við Løkin – Conny kunnar.
26. septembur 2018
Svend Højgaard
Bókasavnið við Løkin
Tað eru gott og væl fýra ár síðan at fólkabókasavnið í Runavíkar kommunu lat alment upp í bygningi, har Skúlin við Løkin og Løkshøll frammanundan halda til. Bókasavnið við Løkin hevur havt eitt fjølbroytt og nýskapandi virksemi hesi árini. Innihaldið er ment út frá spurninginum um, hvønn leiklut bókasavnið kann átaka sær í verandi lokalsamfelagi fyri ´at fremja upplýsing, lærdóm og mentanarligt virksemi´, soleiðis sum bókasavnslógin fyriskrivar.
Nógv ymiskt virksemi hevur verið roynt hesi árini, og tað mesta hevur eydnast væl. Men 2016 bleiv tó árið har bókasavnið lyftið fótin av speedaranum og leitaði innaftur til kjarnuuppgávurnar og tað meira siðbundna bókasavnstilboðið. Við einum starvsfólkahópi á tvey fólk noyddust vit at raðfesta og ansa eftir ikki at missa fótafestið í berari nýhugsan og nýggjum tilboðum. Vit hava tørv á at finna okkara pláss, bæði sum sjálvstøðugur stovnur undir somu lon sum skúlin og Løkshøll, og sum stovnur í vitanar- og mentanarlandslagnum í kommununi. Sostatt er tíðin nú komin, at vit skerpa okkara leiklut og virksemi.
Fyri at eydnast við einum nágreiniliga orðaðum leikluti og settum málum, krevst at lokalu politikararnir luttaka í tilgongdini og taka undir við tí, sum bókasavnið velur til og velur frá. Tí um málini eru nóg visioner, so kann tað m.a. krevja broyttar ella aðrar hølisumstøður. Haraftrat krevst framhaldandi gott samstarv við skúlan og Løkshøll.
Hóast virksemið í 2016 var lakari enn frammanundan, so var ymiskt á skránni. Hesi afturvendandi tiltøk vóru:
LESIRINGUR í samstarvi við Bókasavnið í Nes kommunu. Eini 15-20 luttakarar hittust uml sættu hvørja viku og bókasøvnini bæði skiftust um at vera vertir. Hetta virksemið byrjaði á heysti í 2013 og hevur eydnast sera væl.
FJARLESTUR OG LESTRARUMSTØÐURNAR ynskir bókasavnið at menna nógv meira. Í løtuni er eitt samstarv við Fróðskaparsetur Føroya. Lesandi til lærara og pedagog á fyrsta ári hava eini tvær ferðir um vikuna sitið í fundarhølinum í Bylgjuni, har videofundarútgerðin í løtuni stendur. Tey lesandi fáa soleiðis undirvísing umvegis internetið og stórskerm. Onnur hava eisni brúkt útgerðina til fundir, lestrarvegleiðing og starvssetanarsamrøðu. Bókasavnið heldur ikki at hetta eru nøktandi umstøður til at menna eitt rættiligt vitanar- og lestrarumhvørvið. Tískil ynskir bókasavnið at finna eina loysn á hesum saman við sitandi býráði.
SKEIÐ Í FORRITAN fyri børn og ung var fyrru helvt av 2016. Hetta var í samstarvi við Kvøld og Ungdómsskúlan í Runavíkar Kommunu. Her hittust eini 20 dreingir og gentur frá 6. til 10. flokk hvønn hósdag frá kl 16 til 18. Eftir summarfrítíðina var tó ikki nøktandi undirtøka fyri at byrja aftur.
SAMBINDING er ein altjóða bindiklubbi, sum Reyði Krossur Føroya og kvinnur á Skálafjørðinum skipaðu fyri á bókasavninum við Løkin annaðhvørt hóskvøld. Hetta byrjaði í januar 2016 og breiddi seg skjótt eisini til onnur bókasøvn kring landið. Undirtøkan var góð, tí tað møttu millum 10 og 30 kvinnur hvørja ferð við bæði føroyskum og fleiri ymiskum útlendskum upprunum.
ELDRADAGAR vóru í samstarvi við Dagtilhaldið í Runavíkar kommunu. Hetta vóru almenn týsdagstiltøk har eini 40 eldri hittust til ein fyrilestur, sang, drekkamunn og prát umleið sættu hvørja viku. Hetta datt niður fyri eftir summarfrítíðina. Men er avgjørt ynskiligt at fáa í gongd aftur.
Ársskiftið er tíðin har eftirmetingar verða gjørdar. Bókasøvn meta um sítt virksemi eftir einum fjøltáttaðum mátistokki. Vit hyggja vanliga at hagtølum fyri bókaútlán og tal av vitjandi. Men bókasavnsvirksemi í dag er meira fjøltáttað enn fyrr, og meira verður gjørt burturúr øðrum virksemi, sum eisini fremur endamálið hjá bókasavninum. Farnu árini hevur Bókasavnið við Løkin m.a. lagt seg eftir at skapa samstørv við feløg, stovnar og borgarar um afturvendandi tiltøk. Talan er um fjølbroytt virksemi fyri ymiskar málbólkar. Haraftrat hevur bókasavnið verið ein opin pallur til onnur áhugað, at skipa fyri fundum, framløgum, konsertum o.l. Listin yvir tiltøk er fjølbroyttur og kann síggjast á lokin.fo.
Á Bókasavninum við Løkin eru bæði skúlabókasavn og fólkabókasavn. Samlaða útlánstalið er nakað hægri í 2016 enn í 2015. Men samanbera vit við 2014 og árini frammanundan, so er støðið ájavnt við 2016.
Samlaða talið fyri skúlan og almenna útlánið er 13.361 í 2016 í mun til 10.578 í 2015. Her er samanlagt ein øking á uml. 3.000 útlán. Støðið í 2016 svarar tó væl til støðið fyrraárið í 2014.
Fólkabókasavnið hevði eitt útlán í 2016 á 2.860 í mun til 2.976 í 2015.
Tað sæst at broytingin í útláninum serliga stavar frá útláni í skúlanum. Skúlabókasavnið hevði eitt útlán í 2016 á 10.501 í mun til 5.800 í 2015. Men her skal sigast, at orsaka av serligum umstøðum á skúlabókasavninum var 2015 væl lakari enn árini frammanundan. Síggja vit burtur frá 2015, og samanbera heldur við 2013 og 2014, so eru útlánstølini støðug.
Samanumtikið eru vit nøgd við útlánstølini, men vóna og vænta at tølini hækka sum frálíður.
Bókasavnið hevur eina heimasíðu á www.lokin.fo .
Upplatingartíðirnar á almenna fólkabókasavninum eru mánadag til fríggjadag frá kl 13.00 til 18.00.
8. mars 2017
Svend Højgaard, leiðari
Bókasavnið við Løkin
Yvirlit er ávegis
Bókasavnið við Løkin hevur í 2015 lagt seg eftir at fyriskipa fjølbroytt og afturvendandi tiltøk í samstarvi við áhugaðar partar. Og serliga hevur dentur verið lagdur á at menna tilboð, sum onnur ikki bjóða, og sum ikki er í økinum frammanundan. Alt hetta í tráð við endamálið hjá bókasavninum, sum er at fremja upplýsing, lærdóm og mentanarligt virksemi.
Ársskiftið er tíðin, har eftirmetingar verða gjørdar. Bókasøvn meta um sítt virksemi eftir einum fjøltáttaðum málistokki. Vit hyggja vanliga at hagtølum fyri bókaútlán og tal av vitjandi. Men bókasavnsvirksemi í dag er meira fjøltáttað enn fyrr, og meira verður gjørt burturúr øðrum virksemi, sum eisini fremur endamálið hjá bókasavninum.
Farna árið hevur Bókasavnið við Løkin m.a. lagt seg eftir at skapa samstørv við feløg, stovnar og borgarar um afturvendandi tiltøk. Talan er um fjølbroytt virksemi fyri ymiskar málbólkar. Haraftrat hevur bókasavnið verið ein opin pallur til onnur áhugaði, at skipa fyri fundum, framløgum, konsertum o.l. Listin yvir tiltøk er langur og kann síggjast á lokin.fo.
Tey afturvendandi tiltøkini, sum bókasavnið serliga hevur lagt dent á í 2015, eru lýst niðanfyri.
LESIRINGUR er í samstarvi við Bókasavnið í Nes kommunu. Eini 20 luttakarar hittast uml sættu hvørja viku og bókasøvnini bæði, skiftast um at vera vertir. Hetta heldur fram í 2016.
FJARLESTUR er í samstarvi við Fróðskaparsetur Føroya. Eini 10 læraralesandi á fyrsta ári sótu í kjallaranum á gomlu politistøðni í Runavík hvønn mánadag og mikudag. Tey fingu undirvísing umvegis internetið og eina videofundarútgerð, soleiðis at undirvísarin og tilfar sást á stórskermi í Runavík. Hetta heldur eftir ætlan eisini fram í 2016.
SKEIÐ Í FORRITAN fyri børn og ung var í ár í samstarvi við Kvøld og Ungdómsskúlan í Runavíkar Kommunu. Her hittust eini 20 dreingir og gentur frá 6. til 10. flokk hvønn hósdag frá kl 16 til 18. Luttakararnir vóru frá fleiri bygdum og býum kring allan Skálafjørðin, men eisini td. úr Hósvík, Havn, Gøtu og Klaksvík. Hetta var annað árið at skeiðið varð, og vænta vit at tilboðið verður aftur í 2016.
SUMMARTÓNAR er Føroya elsti tónleikafestivalur við konsertum kring alt landið. Tað er Felagið Føroysk Tónaskøld, sum skipa fyri, og í 2015 fekk bókasavnið við Løkin høvið at taka ímóti 5 summarkonsertum. Hetta samstarv ynskja vit at halda fram við.
MENTANARVIKAN SKÝMING er árliga mentanarvikan í Runavíkar kommunu. Bókasavnið hevur tætt samstarv við Løkshøll um virksemið hesa vikuna í oktobur, og geva stovnarnir soleiðis sítt ískoyti til samalaðu skránna.
ELDRADAGAR er nýtt samstarv, sum bókasavnið hevur fingið við Dagtilhaldið í Runavíkar kommunu. Hetta eru almenn týsdagstiltøk har eldri hittast til ein fyrilestur, sang, drekkamunn og prát umleið sættu hvørja viku. Undirtøkan er sera góð, og er ætlanin at halda áfram við hesum.
SAMBINDING – ALTJÓÐA BINDIKLUBBI. Í desember 2015 hevur bókasavnið eisini tikið av tilboði um samstarv við kvinnur á Skálafjørðinum og Reyða kross Føroyar, um at leggja høli til ein altjóða bindiklubb. Hetta fór av bakkastokki í januar 2016.
Samstarv millum skúlan, Løkshøll og bókasavnið.
Tríggir sjálvstøðugir stovnar, sum samstarva nógv og væl, eru í sama bygningi við Løkin. Talan er um Skúlan við Løkin, Løshøll og Bókasavnið við Løkin. Bókasavnið við Løkin er bæði skúla- og fólkabókasavn, og er soleiðis ein partur av skúlanum og eitt amboð í gerandisdegnum hjá lærarum og næmingum. Fólkabókasavnið stendur fyri tí almenna virkseminum. Løkshøll er eisini undir somu lon, og er nógv samstarv millum bókasavnið og Løkshøll. Serliga tá størri tiltøk eru, sum t.d. undir mentanarvikuni, tá vit royna at tey vitjandi skulu uppliva okkum sum eitt samla mentanarhús. Hetta trýpartasamstarvi ynskja vit at menna og styrkja framyvir.
Javnt alment útlán
Verður hugt at hagtølum fyri útlán, so kunnu vit staðfesta, at almenna útlánið av bókum er nøkunlunda javnt í mun til undanfarna ár. Men útlánið til fólkaskúlanæmingar er lækkað nógv.
Samlaða útlánið í 2015 fyri bæði skúla- og fólkabókasavnið var 10.578, og var hetta talið 13.538 í 2014. Almenna útlánið til vaksin og lesandi var 2.976 í 2015, og var hetta talið 3.213 í 2014. Tvs. ein lítil lækking á 237 bøkur. Skúlanæmingar læntu 5.800 bøkur í 2015 í mun til 8.269 bøkur í 2014. Hetta er eitt stórt tal, og hevur ymiskar orsøkir, so sum broytingar í undirvísingarkrøvum, upplatingartíðir o.a. Samlaði bókastovnurin við Løkin og á Glyvrum øktist frá 30.698 eintøkum í 2014 til 32.097 í 2015.
Samanumtikið eru vit nøkunlunda nøgd við talið fyri almenna útlánið, men kundu ynskt at skúlalánini vóru fleiri.
Gott mót
Samanumtikið eru vit væl nøgd við 2015. Vit ætla at halda fast við tey afturvendandi tiltøkini og styrkja hesi samstørv. Tað er eisini átrokandi at finna ein lagaligan leist, so at bókasavnsrúmið betri kann nøkta tørvin hjá skúlanum, Løkshøll og fólkabókasavninum – og hjá teim tíggjutals málbólkum, sum hesir stovnar venda sær til. Hetta hevur hægstu raðfesting í 2016.
10. mars 2016
Svend Højgard, leiðari
Bókasavnið við Løkin
Fyrra helvt av 2015
Rás 2 sendi beinleiðis útvarpssamrøður tveir tímar um vikuna úr Runavík, og ofta av bókasavninum.
Fjarlestur. Lesandi á fyrsta ári til lærara og námsfrøðing á Fróðskaparsetur Føroya møttu í Runavík 2-3 ferðir um vikuna, og fingu undirvísing umvegis internetið á stórum skermum. Eisini onnur lesandi brúktu útgerðina og hølini. Bókasavnið samskipaði hetta tilboð í kjallaranum á gomlu politistøðini, og var tað serliga vetrarmánaðirnar.
5. januar
Sernám hevði skeið í fjarlestrarhølunum.
8. januar
Felags lesiringurin hjá Bókasavninum í Nes kommunu og Bókasavninum við Løkin hittist í Runavík. Upp móti 40 luttakarar eru á listanum, harav eini 20-30 møta regluliga uml. sættu hvørja viku.
Skeiðið í forritan fyri børn og ung byrjar aftur eftir jólasteðgin. Eini 40 luttakarar úr fleiri ymiskum bygdum og býum møta trúliga hvønn hósdag.
21. januar
Nordregio hevði verkstovu á bókasavninum, har luttakarar úr øllum bygdum í kommununi luttóku. Evnið var avbjóðingar hjá útjaðarasamfeløgum í Norðurhøvum.
16. februar
Handilsmiðdepilin hevði endurstovningarfund.
19. februar
Lesiringurin hittist á Toftum.
26. februar
Námsfrøðiligt skeið. Angela Petersen skipaði fyri skeiði á bókasavninum, um hvussu tú brúkar KAT-kassan í gerandisdegnum.
Mitt í mars
Skelting. Bókasavnið fekk nýggj litrík skeltir. Hesi eru sett á inngongdina, á reolir, á hurðar og nøkur hanga úr loftinum. Tað sær snotiligt og lívsjáttandi út, samstundis sum tað gevur teimum vitjandi møguleika at fáa yvirlit og finna runt.
16. – 27. mars
Málningaframsýning. Í sambandi við sólarmyrkingina tann 20.mars hevði bókasavnið eina málningaframsýning á bókasavninum har fimm av lokalu málarunum sýndu fram. Tey vóru Jóannes S. Hansen, Hilmar J. Højgaard, Kára Løkin, Harry Knudsen og Jørgin Olsen. Edmund Williamson læs yrkingar og sangur var eisini á skránni. Hetta var partur av stórri skrá, sum kunningarstovan samskipar í sambandi við sólarmyrkingina.
24. mars
Sjónleikurin Einki Orð skuldi verða framførdur á bókasavninum, men var av praktiskum orsøkum fluttur yvirum veggin inn í Løkshøll.
27. mars
Síðsti dagur í skeiðinum fyri ungar forritarar veturin 2014/15. Henda dagin vitjaði Hans Kristian Eyðunsson Hansen úr Gøtu, sum greiddi frá um animatión, 3D og at gera teknifilm.
13. apríl
Lesiringurin hittist í Runavík.
21. apríl
Norski rithøvundurin Bjørn Sortland vitjar bókasavnið í sambandi við tiltak í Norðurlandahúsinum. Skúlaflokkar frá 4.- 10. flokk úr Skúlanum við Løkin, Glyvra skúla og Skála skúla luttóku.
23. apríl
Kvinnuligi føroyski tjóðbúnin. Ole Wich greiddi frá kvinnuliga búnanum í søguligum høpi við myndaframløgu á stórum skýggja í Løkshøll. Hann tosaði um siðvenju og ímyndir í stríðnum um kvinnuliga føroyska tjóðbúnans útsjónd. Framløgan bygdi m.a. á gransking á Fróðskaparsetri Føroya. Á bókasavninum vóru kvinnubúnar sýndir fram og ein myndaframsýning, sum var skipað eftir einum tíðarása fram til dagin í dag.
12. mai
Nýtt badmintonfelag verður stovna á bókasavninum. Stigtakari er Pætur Egholm Jacobsen, og felagið fær heitið Nápur.
14. mai
8 føroyskir stuttfilmar á stórskýggja í Løkshøll. Í samstarvi við Jan Berg Jørgensen frá Klippfisk, vísti bókasavnið filmarnar. Sigga Vang luttók og greiddi frá filmunum.
20. mai
Verkstova um kommunalan samleika. 25 borgarar úr Runavíkar kommunu tóku lut. Evnið var kommunalur samleiki og samanhald millum bygdir og borgarar. Høvið var tað, at Erla Weihe Johannesen skrivaði uppgávu á Fróðskaparsetri Føroya, og skuldu brúka úrslitini í uppgávuni.
21. mai
Lesiringurin hittist á Toftum.
28. mai
Bindiskeið #1. Sára Mrdalo frá Navia helt skeið í binding, og lærdi luttakararnar at binda fimm ymiskar bindihættir.
25. juni
Konsert í sambandi við tónleikafestivalin Summartónar 2015. Hetta er fyrstuferð at bókasavnið fær samstarv við Summartónar, og var hetta tann fyrsta av 5 konsertum í summar. Fyrsta konsertin var við kamartrio við Moniku Stauss Joensen á violin, Birgitte Schnakenburg á klaver og Kenneth Jones á trompet. Tað er Felagið Føroysk Tónaskøld, sum skipar fyri Summartónum.
2. juli
Summartónarkonsert við Bengt Forsberg (S) á klaveri.
6.-10. juli
Framsýning við listahandverki úr træi, sum limir í Dreygarafelagnum hava evnað til á árliga summarskeiðnum í smíðstovuni Skúlanum við Løkin í Runavík.
10. juli
Summartónarkonsert við italiumonnunum Joze Kotar á klarinett og Luca Ferrini á klaveri.
17. juli
Summartónarkonsert við Heiðrun Petersen á violin og Jóhannes Andreasen á klaveri.
11. – 13. august
Útnorðurráðið hevði fundir og verkstovur við Løkin. Formaður tá var Bill Justinussen.
13. august
Summartónarkonsert við Yggdrasil. Ein serlig konsert har málningar vóru gjørdir á pallinum undir konsertini. Tónleikarar vóru Anders Hjuler (málari) & Angelika Nielsen (violin), Piotr Damasiewicz (trumpet), Kristian Blak (piano), Mikael Blak (bass).
13. august
Framsýning: Verk úr samleikasavninum, 13. aug – 4. sept. Føroyskur samleiki var evnið á framsýning við fjølbroyttum listaverkum hjá Ole Wich og Edward Fuglø. Ole Wich setti framsýningina upp.
25. august
Barnaval. Í sambandi við komandi Løgtingsval tann 1. septembur 2015, var barnaval hildið á fleiri føroyskum bókasøvnum. Býarbókasavnið í Havn átti hugskotið, og vit vóru fleiri bókasøvn, sum tóku lut. Í eina viku kundu børnini atkvøða fyri einum av fleiri valevnum, sum eru kend børn úr barnabókum.
26. august
Val-café. Demokratia, har Tórbjørn Jacobsen er formaður, skipaði fyri almennari og ókeypis val-café. Á skránni var fyrilestur við heitinum At tora at traðka fram, sum Eydna Skaale, retorikari helt. Døgg Nónsgjógv og Allan Tausen sungu og spældu. Kjakpanel var við fýra aktuellum kvinnuligum valevnum: Hanna Jensen, Petra Iversen, Eyðgunn Samuelsen og Annita á Fríðriksmørk. Deirdre Hansen av Glyvrum stjórnaði kjakinum.
27. august
Framløga um hvussu man søkir um norðurlendskan mentanarstuðul. Helle Thede Johansen, føroyskt umboð fyri Nordisk kulturfond kunnaði.
12., 13., 15. og 16. septembur
Sjónleikurin Veitslan Í Løkshøll og á bókasavninum. Handritið til kenda danska filmin Festen hjá Thomas Vinterberg og Mogens Rukov er týtt til føroyskt og skrivað til sjónleik. Ein norðurlendskur sjónleikabólkur við føroysku Maritu Dalsgaard og Kristionnu Winther Poulsen á odda vandu og settu leikin upp her. Nógv fólk vitjaðu og leikurin fekk sera góða og nógva umtalu. Bókasavnið var nýtt til atgongumerkjasølu og forhøll.
17. septembur
Lesiringur hittist í Runavík. Rithøvundavitjan av Vónbjørt Vang, rithøvundi, varaleiðara á Býarbókasavninum í Havn og forkvinna í Rithøvundafelag Føroya.
8. oktobur
Næmingar úr Studentaskúlanum á Kambsdali vitja til bókasavnskunning.
Mentanarvikan Skýming í Runavíkar kommunu 17. – 25. oktober 2015
Eins og í fjør gjørdu bókasavnið og Løkshøll felags skrá til mentanarvikuna.
Á bókasavninum høvdu fýra kvinnur framsýningar. Har vóru skulpturar hjá Guðrið Poulsen, málningar hjá Rutt Mikkelsen, Onnu Jacobsen og Maritu Vestergaard. Uttanfyri inngongdina var fjølbroytt verk hjá miðnámsskúlanæmingum á Kambsdali, sum høvdu lærugreinina´dekoratión´ við Annette Sonne.
Eisini hevði Badmintonfelagið Nápur eina kafé, sum var opin í sambandi við tiltøk. Barnabókasavnið hevði tema eftir søgum hjá Astrid Lindgren. Hetta í sambandi við at 100 ár eru síðani at fyrsta søgan um Pippi kom út. Av somu orsøk vísti bókasavnið barna- og familjufilmar eftir søgum hjá Astrid Lindgren í Løkshøll gjøgnum alla vikuna. Haraftrat var felags inngongd og atgongumerkjasøla á bókasavninum.
Skráin fyri mentanarvikuna við Løkin sá soleiðis út:
17 okt 14.00 Familjutiltak í Løkshøll.
18 okt 15.00-16.00 Setan av mentanarvikuni í Løkshøll.
16.00-17.30 Fernisering og tríggjar hugleiðingar um RÚM.
Við útgangsstøði í framsýningini rúm hjá Guðrið Poulsen høvdu trý kend yrkisfólk hugleiðingar um hugtakið rúm, sæð úr teirra fakliga sjónarhorni. Tey vóru Tóra Petersen, sálarfrøðingur, Kim Simonsen, granskari og høvundur og Heidi H. Poulsen, arkitektur
19 okt 16.00 Barnabio v/Astrid Lindgren filmi: Pippi på de syv have (1999)
19.00 – 21.00: Føroysk listasøga. Frásøgn- og myndaframløga fyri øll. v/Oggi Lamhauge.
20 okt 16.00 Barnabio v/Astrid Lindgren filmi: Emil fra Lønneberg (1971)
19.00 – 21.00 Fá pengar til list og mentan! Umboð fyri Nordisk kulturfond vitjar. Kunning og kveikjan.
19.30: Páll Sundsgarð heldur fyrilestur í Løkshøll
21 okt 16.00 Barnabio v/Astrid Lindgren filmi: Du er skrupskør Madicken (1979)
19.00 Back to the future 2. Filmur frá 1989.
19.30-21.30 Get together tiltak fyri luttakarar í Faro Expo.
22 okt 16.00 Barnabio v/Astrid Lindgren filmi: Niels Karlsson Pusling (1990)
19.00-21.00 Projekt X-Factor – Backstage.
23 okt 19.00 LUDO, føroyskur filmur hjá Katrin Ottarsdóttir frá 2014.
24 okt 16.00 Barnabio v/Astrid Lindgren filmi: Ronja Ránsmansdóttir (1984)
19.00 – 21.30 Bindiskeið nr 2. Sára Mrdalo frá Navia undirvísir.
25 okt Hátíðarhald til heiðurs fyri Anton Olsen úr Rituvík, sála og kaptaini á Claru Mærsk í 1975.
17.00 í Rituvík: Minnisvarði avdúkaður til heiðurs fyri Anton Olsen, kaptaini á Claru Maersk, sum bjargaði 4.004 vietnamesarum á havinum í 1975.
19.00 á Bókasavninum við Løkin og í Løkshøll: Bókaframløga av bók um hendingina. Bókin er á donskum og er skrivað av eini kvinnu, sum er ein av teimum bjargaðu. Rithøvundurin kemur til Føroyar og hevur eina myndaframløgu. Heilsanir verða bornar fram og Runavíkar kommuna bjóðar ábit. Tríggjar systrar, sum vóru bjargaðar og nú búgva í Danmark, koma eisini til Runavíkar til hátíðarhaldið. Tað er Hans Tausen Olsen, sum er lokalur stigtakari og samskipari av hesum hátíðarhaldi.
22. oktobur
Forritan fyri børn og ung. Í ár fekk bókasavnið nýtt samstarv við Kvøld- og Ungdómsskúlan í Runavíkar kommunu, um at skipa fyri skeiði í at læra at forrita. Eini 20 luttakarar eru. Tey eru úr 7. til 10. flokki og koma úr nógvum ymiskum bygdum og býum í Føroyum, td. Havn, Hósvík, Klaksvík, Gøta og bygdunum kring Skálafjørðin. Skeiðið verður hvønn hósdag kl 16.00 til 18.00 heilt fram til páskar 2016.
29. oktobur
Lesiringurin hittist á Toftum.
30. oktobur
Fyrilestur um ættleiðing. Ættleiðingarfelagið skipaði fyri almennum fyrilestri við heitinum “Avbjóðingar hjá ættleiddum børnum í skúlanum”. Fyrilestrarhaldari var Bessi Bjarnason, familju og psykoterapeutur.
9. novembur
Kunnandi fundur um ES-stuðulsskipanina Horizon 2020. Granskingarráðið hevði vitjan av serfrøðingum úr ES, sum vóru á kunningarferð m.a. við Løkin.
24. novembur
Eyðun Joensen, sálarfrøðingur, hugleiðir um góð ellisár. Hetta var byrjanin uppá eitt samstarv við Dagtilhaldið í Runavíkar kommunu um afturvendandi tiltak við hugnaligum og upplýsandi seinnapartum fyri eldri.
28. novembur
Bókaframløga. Í sambandi við, at bókin “Kom við til Spæliland” hjá Inga Hansen var útgivin, var almenn móttøka á bókasavninum. Fleiri tónleikar luttóku og spældu løg av tilhoyrandi fløguni. Eisini Magnus Rasmussen, borgarstjóri í Runavíkar kommunu og Jógvan Philbrow, formaður í Føroya Pedagogfelag, bóru fram heilsanir.
8. desembur
Nevndin í Pedagogfelagnum hevði almennan kunnandi fund og kjak á bókasavninum.
10. desembur
Lesiringurin hittist í Runavík.
10. desembur
Myndaframsýning letur upp. Myndir úr nýggju føroysku barnabókini Alda eftir Ranvør Isholm, letur upp á bókasavninum. Tað er íslendska Bjørk Bjarkadóttir, sum hevur gjørt myndirnar. Framsýningin er opin fram til jóla.
Upplestur úr Aldu. Bókasavnið bjóðaði dagstovnunum í kommununi til upplestur. Børn og vaksin frá Barnahúsinum Sellin á Skála, Barnagarðinum Søljuhjarta í Søldarfirði, Barnagarðinum á Mýrunum í Runavík og Dagrøktin í Runavíkar kommunu møttu ymiskar tíðir henda dagin. Tað var Noomi Reinert, lærarinna og sjónleikari, sum læs upp.
Dagstovnarnir møttu soleiðis:
Kl 10.00: Barnahúsið Sellin á Skála.
Kl 11.00: Barnagarðurin Søljuhjarta í Søldarfirði.
Kl 13.00: Barnagarðurin á Mýrunum í Runavík og Dagrøktin í Runavíkar kommunu.
MYNDAFRAMSÝNING
Frálíku, livandi og litríku myndirnar úr bókini prýða veggirnar á bókasavninum frá 10. desember og fram til jóla.
Jólavikan.
12.- 22. desember samstarvaðu Kunningarstovan og bókasavnið um jólahugna.
Nøkur av afturvendandi jólatiltøkunum, sum kunningarstovan plagar at fyriskipa, vóru í ár flutt inn á bókasavnið. Tríggjar sera hugnaligar smáttur vóru settar uttanfyri vindeyga á bókasavninum og nógv jólaligt var á skránni á bókasavninum:
12. des Jólaskipið við jólamonnum kom á Runavík og gingið varð niðan til bókasavnið harbørn fingu pakkar.
15. des Søguforteljing við Rakel Helmsdal, sum m.a. fortaldi um Lítla og Stóra Skrýmsl.
Verkstova við Harriet av Gørðum, har øll kunnu læra at gera 3D jólapynt.
16. des Verkstova við Harriet av Gørðum, har øll kunnu læra at gera 3D jólapynt.
17. des Verkstova við Harriet av Gørðum, har øll kunnu læra at gera 3D jólapynt.
Søguforteljing við Noomi Reinert, sum læs nýggju føroysku barnabókina Alda, eftir Ranvør Isholm. Myndir úr bókini vóru eisini á framsýning á bókasavninum
19. og 20. desembur
Løkshøll skipaði fyri jólakonsertini Jól við Løkin, og brúkti bókasavnið til inngongd, atgongumerkjasølu og til drekkamunn.
29. desembur
Job Match. Bókasavnið við Løkin var umboða á básinum hjá Runavíkar kommunu á Job Match í Norðurlandahúsinum tann 29. des 2015.
Desembur 2015 og januar 2016
Lestrarumstøður til útisetar. Eini 10 lesandi uttanlands, sum vóru heima í jólafrí, gjørdu brúk av hølunum í kjallaranum á gomlu politstøðini í jólafrítíðini í ár. Bókasavnið bjóðaði lestrarumstøðurnar fram.
Forritan, fjarlestur, filmsýningar og lesiringar fyltu mest í kalendaranum hjá Bókasavninum við Løkin farna árið. Bókasavnið letur væl at í ársfrágreiðingini fyri 2014.
Bókasavnið við Løkin lat alment upp í august 2012 og kann tí framvegis metast sum eitt nýtt tilboð til borgaran í økinum. Fyri at styrkja um sambandið millum borgaran og bókasavnið var dentur lagdur á at halda fast við nøkur afturvendandi tiltøk, umframt at byrja okkurt nýtt.
Lesiringar eru vanligir á bókasøvnum. Samstarvið við bókasavnið í Nes kommunu um lesiringar hevur eydnast stak væl. Luttakararnir hittast uml. 6. hvørja viku fyri at tosa um lisnar bøkur. Tað møta vanliga millum 20 og 30 hvørja ferð. Tríggjar bøkur eru á skránni hvørja ferð, og velja tey eina av hesum at tosa um. Lesiringurin hittist aðruhvørja ferð í Runavík og á Toftum.
Filmsýningar av norðurlendskum filmum hildu fram í 2014 í samstarvi við Løkshøll og Filmsfelagið Klipp hjá Norðurlandahúsinum. Frá januar til september vóru 5 filmar vístir. Hóast misjavna undirtøku, so vóru hetta góð og meiningsfull tiltøk. Norðurlendskir filmar eru viðkomandi fyri okkum føroyingar, tí vit kenna okkum ofta aftur í evnum, trupulleikum og umstøðum í filmunum. So hóast bókasavnið samanlagt hevur eina útreiðslu av sýningunum, so halda vit, at tað hevur stóran týdning at slíkir filmar vera vístir.
Fjarlestur í samstarvi við Fróðskaparsetrið byrjaði í februar 2014. Tá kundu lesandi til lærara og námsfrøðing møta til undirvísing í Runavík, í Skálavík, í Klaksvík og í Vági. Undirvísarin og nøkur lesandi møttu á Frælsinum í Havn, og vóru øll knýtt saman við nýggjastu videofundartøknini á marknaðinum. Henda royndarverkætlan eydnaðist so mikið væl, at Fróðskaparsetrið valdi at halda fram við nýggjum lesandi eftir summarfrítíðina. Hesaferð vóru bert Runavík og Klaksvík við. Sostatt sær út til, at fjarlestur er blivið eitt fast tilboð til tey lesandi. Bókasavnið við Løkin ynskir framhaldandi at menna umstøðurnar til tey, sum lesa fjarlestur.
Skeið í forritan fyri børn og ung var eisini eitt nýtt tiltak í 2014. Aldursbólkurin frá 6. til 10. flokk var boðin at luttaka. Fyriskipararnir væntaðu eini 20 tilmeldingar, men áhugin var so mikið stórur, bæði millum luttakarar og undirvísarar, at valt var at økja um plássini til 40. Sostatt hava millum 30 og 40 børn og ung møtt hvønn hósdag á bókasavninum frá september 2014 til januar 2015. Luttakarar vóru ikki bert úr Runavík og av eystara armi av Skálafjørðinum. Luttakarar vóru eisini av Strondum, Skála, Gøtu, Leirvík, Fuglafirði, Klaksvík, Hósvík og Hoyvík. Fýra sjálvboðin KT-fólk, sum arbeiða í føroysku KT-vinnuni, hava vegleitt og undirvíst hesum ungu spírum. Skeiðið hevur fingið nógva og góða umtalu millum fólk. Luttakararnir hava eisini verið sera ágrýtnir. Foreldur hava fegnast um hetta nýggja tilboð til teirra barn. Fólk innan skúlaskipanina hava víst stóran áhuga, td. var long grein í Skúlablaðnum nr 6/2014. Eisini Kringvarp Føroya gjørdi samrøðu í tíðindunum 26. desember 2014. Nógvir partar eiga heiður fyri, at henda verkætlan eydnaðist so væl. Andreas Klein Arnbjerg kom upprunaliga við hugskotinum til bókasavnið, og hevur hann verið við allan vegin. Sjálvbodnu undirvísararnir hava klárað uppgávuna sera væl. Foreldur hava trúføst koyrt børnini til skeiðið. Bókasavnið hevur notið sera gott av samstarvinum við Skúlan við Løkin, har møguleiki var at læna farteldur og skúlastovur, umframt at brúka tíð hjá KT-vørðum og vaskifólki. At enda eigur Mentamálaráðið, grunnurin ´Stuðul til barna og ungdómsarbeiði´ stóra takk fyri peningaligan stuðul. Ætlanin er at taka hetta skeiðið uppaftur komandi heyst.
Bókasavnið hevði sett sær fyri serliga at arbeiða við vitan og einum málbólki, sum kann nevnast vitanararbeiðarin. Hetta skuldi m.a. síggjast aftur í innihaldi í tiltøkum og vali av samstørvum. Eisini skuldi bókasavnsrúmið tillagast við fleksiblum arbeiðs- og fundarumstøðum. Harumframt umsitur bókasavnið framkomna videofundartøkni hjá Runavíkar kommunu. Henda gevur møguleika fyri fjarlestri og videofundum annars.
Vitanararbeiðarin er ein breiður málbólkur, sum umfatar m.a. lærarar og starvsfólk á skúlanum, lesandi á miðnámi og hægri lærustovnum, fjarlesandi, granskarar, íverksetarar, vinnulívi, sjálvstøðug vinnurekandi ella ein og hvønn, sum kann fáa gleði av umstøðum og sparring frá bókasavninum. Fólk, sum arbeiða við myndum, ljóði ella teksti á teldu, eru eisini partur av hesum málbólki. Roynt er at skapa kveikjandi umstøður til hugsavnan, arbeiðsfrið og samskifti. Ynski er at hesin málbólkur støðast á bókasavninum í fleiri tímar og fleiri dagar á rað, tá serligar uppgávur skulu fáast frá hondini. Hetta hevur eydnast í ein ávísan mun. Av og á hava lesandi frá miðnámi og hægri lestri sitið nakrar dagar á rað á bókasavninum og arbeitt við sínum uppgávum. Ætlanin er at arbeiða víðari við hesum málsetningi.
Tiltøk skuldu eisini í stóran mun vera viðkomandi fyri henda málbólkin. Serliga fjarlesturin og skeiðið í forritan stuðla undir at náa hesum máli. Men eisini vikuskiftisskeiðið ´Start up Skálafjørðurin´, sum var hildið í samstarvi við Íverksetarahúsið frá 26. til 28. september 2014, var í samsvar við málið um at samstarva við partar, sum arbeiða við vitanararbeiðaranum. Skeiðið var sera væl eydnað, og teir 17 luttakararnir fingu eina mennandi og kveikjandi ´ákoyring´.
Bókasavnið við Løkin og Løkshøll eru tveir sjálvstøðugir stovnar undir Runavíkar kommunu. Av tí at stovnarnir liggja í sama bygningi, og á mangan hátt hava líknandi endamál, so verður áhaldandi arbeitt fram ímóti at menna samstarvið stovnanna millum. Á mentanarvikuni í oktober 2014 var t.d. roynt at skipa soleiðis fyri, at tey vitjandi skuldu upplivað stovnarnar sum eitt samla mentanarhús. Bókasavnið var riggað til sum inngongd og forhøll til Løkshøll og hýsti framsýningum og eini pop-up kafé umframt at virka sum bókasavn. Fyrilestrar, filmar, konsertir o.tl. var so í Løkshøll. Bæði vitjandi og fyriskiparar halda, at hetta eydnaðist sera væl. Staðfest er sostatt, at tey vitjandi fáa eina betri uppliving, tá tey kunnu møta í góðari tíð áðrenn tiltakið byrjar og kunnu hitta onnur til eitt prát í hugnaligum umhvørvi aftur við einum drekkamunni. Eisini styrkir tað upplivingina at kunna sita í kaféini eina løtu, eftir at tiltakið er av.
Ársskiftið er tíðin, har hagtøl verða gjørd upp. Vanliga hava bókasøvn mett um árið, ið fór, við at hyggja at talinum á bókum í savninum og talinum á útláni. Men samstundis, sum bókasøvn hava fingið øðrvísi og breiðari leiklut, er týdningarmikið at meta um avrik og virksemið eftir øðrum málistokki eisini. Virksemið farna árið eigur at málast í mun til yvirskipa endamál við bókasøvnum og í mun til ítøkiligu málini, sum hvørt einstakt bókasavn setir sær. Hetta er viðgjørt omanfyri.
Verður hugt at hagtølum, so kunnu vit staðfesta, at útlánið av bókum er støðugt. Í 2013 kom útlánið uppá 15.477 eintøk. Talið í fjør umboðar Skála skúla, Glyvra skúla, Skúlan við Løkin, umframt almenna útlánið. Í 2014 er talið á 13.538 bøkur. Tó er Skála skúli, sum hevði 2.319 útlán, ikki við í yvirlitinum í ár. Leggja vit talið hjá Skála skúla aftrat, ber til at samanbera. Tá verður samlaða útlánið 15.857 í 2014 í mun til 15.477 í 2013. Størsti parturin av lánarum er, ikki óvæntað, skúlanæmingar, sum standa fyri 8.269 lánum. Lærarar læntu 1.941 bøkur. Tað er eisini áhugavert at vita, hvussu nógv almenningurin lænir. Almenningurin og lesandi hava lænt 3.213 bøkur á Bókasavninum við Løkin í 2014.
Bókastovnurin øktist frá 28.000 eintøkum í 2013 til 30.698 í 2014.
Bókasavnið við Løkin virkar bæði sum skúla- og fólkabókasavn. Í 2015 fara vit at halda fram við at menna leiklutin í mun til tørvin hjá skúlanum og hjá almenninginum. Harafturat fara vit at leggja dent á at finna ein leist fyri tættari samstarvi við Løkshøll.
Samanumtikið eru vit sera væl nøgd við árið 2014 og vóna at verða ein viðkomandi mentanar- og vitanarstovnur hjá borgarunum eisini í 2015.
4. mars 2015
Svend Højgard, leiðari
Bókasavnið við Løkin
9. januar
Felags lesiringurin hjá Tofta bókasavni og Bókasavninum við Løkin hittist á Toftum.
14. januar
Bókavarðafelagið heldur fund á Bókasavninum við Løkin.
28. februar
Filmurin Málmhøvd (ÍS) verður vístur í samstarv við Filmsfelagið Klipp hjá Norðurlandahúsinum.
31. februar
Fjarlestur umvegis videofundartøkni byrjar aftur eftir jólafrí. Hetta er samstarv við Námsvísindadeildina hjá Fróðskaparsetrinum. Undirvísing er tríggjar dagar um vikuna.
3.–14. februar
Ein næmingur úr 9. flokki úr Skúlanum við Løkin er í starvsvenjing á bókasavninum.
13. februar
Blaðið Kvinna fyriskipaði lesiring kring landið og Bókasavnið við Løkin var við.
20. februar
Lesiringur hittist á bókasavninum við Løkin
26. februar
ABC barnahjálp hevur almennan kunnandi fund um Liberia.
27. februar
ALS hevur alment tiltak fyri arbeiðstøk. Tiltakið kallast: Ímeðan vit bíða.
28. februar
Filmurin: Julia (SV).
8. mars
Handilsskúlin á Kambsdali hevði kunningartiltak fyri komandi lesandi í Løkshøll og á bókasavninum.
27. mars
Filmurin: Vit eru best (SV).
31. mars
Beta Files verður handað Runavíkar kommunu. Bókasavnið við Løkin umsitur talgilda grunnin og atgongd til henda.
3. apríl
Lesiringur hittist á Bókasavninum við Løkin.
3. og 4. apríl
Kanintreff á grasfløtuni uttanfyri bókasavni í sambandi við Barna- og Ungdómsfestivalin Kom og Les, sum m.a. var hildin í Norðurlandahúsinum, skúlum og bókasøvnum kring landið. Á Bókasavninum við Løkin var eisini ein bókaframsýning við føroyskum barna-og ungdómsbókum.
21. apríl
Harry Knudsen hevði framløgu á bókasavninum um málningalist í sambandi við árligu Páskaframsýningina í skúlanum við Løkin.
25. apríl
Filmurin: Eg eri tín (NO).
26. apríl
Mentanarhúsfelagið hevði aðalfund á bókasavninum.
29. apríl
Almenn námsfrøðilig kjak kafé, sum Jógvan Philbrow fyriskipaði.
2. mai
Heilsumálaráðið fyriskipaði starvsfólkadag og verkstovur á bókasavninum, í Løkshøll og í skúlastovum har 150 starvsfólk úr øllum ráðum í landsumsitingini luttóku.
7. mai
Tryggingarfelagið LÍV hevði almennan fyrilestur um lívsgóðsku.
20. mai
Lesiringurin hittist á Toftum.
22. mai
Filmurin: Pionerur (NO)
16. juni
Vespureiðrið, sum er útvarpssending á Rás 2 har NSÍ-fjepparar tosa um fótbólt, sendir beinleiðis av bókasavninum.
17. juni
Jan Rasmussen verjir PhD ritgerð á Landssjúkrahúsinum. Bókasavnið skipaði fyri at verjan kundi upplivast beinleiðis umvegis videofundartøkni.
7. – 11. juli
Framsýning við listahandverki úr træi, sum limir í Føroya Dreyarafelag hava evnað til á skeiði í Skúlanum við Løkin.
25. august
Lesandi úr trimum skúlaflokkum á studendaskúlanum í Eysturoy vitjaðu á bókasavninum til bókasavnskunning.
4. september
Lesiringurin fær vitjan á Toftum av rithøvundanum Sólrun Michelsen.
13. september
Føroya Fysioterapifelag hevur temadag á bókasavninum.
25. september
Skeið í forritan fyri børn og ung byrjar, og verður hvørja viku í nakrar mánaðir.
26.–28. sept.
StartUp Skálafjørður verður hildið á bókasavninum í samstarvi við Íverksetarahúsið í Klaksvík.
30. september
Filmurin: Hross i oss (ÍS).
6. oktober
Sjónleikur Syndefaldet eftir stuttsøgu hjá William Heinesen. Sjónleikarar vóru Marita Dalsgaard og Gunnvá Zachariasen. Tónleikari var Tine Surel Lange.
7. oktober
Lesiringurin fær vitjan við Løkin av rithøvundanum Lisbeth Nebelong.
9. oktober
Skeið í forritan fyri børn og ung.
11.-12. okt.
Filmfestivalurin Greenland Eyes International Filmfestival vitjar bókasavnið og sýnir fleiri filmar í Løkshøll. Eisini er myndaframsýning á bókasavninum.
Mentanarvikan Skýming í Runavíkar kommunu 18. – 26. oktober 2014
Í ár gjørdu bókasavnið og Løkshøll felags skrá fyri mentanarvikuna. Bókasavnið virkaði sum inngongd til Løkshøll og hýsti eini pop-up kafé, málningaframsýningum og var innrættað við Mumi-tema til børnini. Fyrilestrar og konsertir vóru í Løkshøll.
Luttakararnir á málningaframsýningunum vóru Jørgin Olsen, Edith Mørkøre, Hilmar Højgaard og íslendska Ólöf Birna Blöndal av Egilsstøðum, sum er vinarbýur hjá Runavíkar kommunu.
Mumilandi á bókasavninum var gjørt í sambandi við 100 ára haldið fyri Tove Jansson, rithøvundi, og var hetta eitt samstarv við Norðurlandahúsið.
Kaféin á bókasavninum var opin í sambandi við øll tiltøk í Løkshøll ímeðan mentanarvikan var. Olga Maria Djurhuus stóð fyri kaféini.
Skáin var soleiðis:
18. okt. Stórt familjutiltak í Løkshøll.
19. okt. Málningaframsýningarnar lótu upp.
Heilsutiltak.
Kom og royn at spæla Boccia.
Biografur.
20. okt. Jógvan Zachariassen, tónleikari og pastor. Hvat kann tónleikur læra okkum um tilveru, fyrigeving og vón? – ein tónleikaliga illustreraður fyrilestur.
21. okt. Mumi-biografur á stórskýggja.
Jan Rasmussen, lækni og Ph.d. greiddi frá um sína ritgerð ´CTD í Føroyum´.
22. okt. Mumi-biografur á stórskýggja.
Seyður og seyðahald. Kvøldseta í Løkshøll.
Get-together tiltak á bókasavninum fyri luttakarar í Faroexpo ráðstevnuni.
23. okt. Mumi-biografur á stórskýggja.
Børn og ung forrita. Eitt vetrarskeið á 12 vikur í samstarvi við Mentamálaráðið.
Terry´sa Saga. Ein klovnaleikur fyri vaksin, sum Kjartan Hansen sjónleikari framførdi.
24. okt. Lena Anderssen við orkestri hevði konsert.
25. okt. Biografur.
26. okt. Mumi-biografur á stórskýggja.
30. oktober
Skeið í forritan fyri børn og ung.
6. november
Skeið í forritan fyri børn og ung.
8. november
Bókaframløga hjá Edmundi Joensen av bókini Okkara maður á Christiansborg.
10. november
Fjarlestur í samstarvi við námsvísindadeildina á Fróðskaparsetrinum byrjar, og verður tvær til tríggjar ferðir um vikuna í nakrar mánaðir fram.
13. november
Skeið í forritan fyri børn og ung.
13. november
Lesiringur á Toftum.
20. november
Skeið í forritan fyri børn og ung.
21. november
Bókadagar. Bjørn Sortland, norskur rithøvundur vitjaði skúlabókasavnið við Løkin í sambandi við bókadagarnar, sum fyri tað mesta vóru hildnir í Norðurlandahúsinum. Næmingar úr Runavíkar skúla og Skála skúla luttóku.
27. november
Skeið í forritan fyri børn og ung.
4. desember
Skeið í forritan fyri børn og ung.
4. desember
Bókaframløga av bókini OLJAN, sum Tróndur Djurhuus og Jan Müller hava skrivað, er á bókasavninum.
Jólavikan. 15.- 20. desember samstarvaðu Kunningarstovan og bókasavnið um jólahugna.
15. des. 3D jólaklipp við Olafsdóttir fyri børnum og vaksnum.
16. des. Rógvi Dam las jólasøgu fyri børnum.
18. des. Rógvi Dam og Bergur Johannesen framførdu jólaleik.
19. des. 3D jólaklipp við Olafsdóttir fyri børnum og vaksnum.
18. desember
Sernám hevði skeið í hølunum við Videofundarútgerðini
22. desember
Faroe Offshore hevði starvsfólkadag á bókasavninum.
Samstørv, fjølbroytni og sjónligheit lýsa tríggjar høvuðstættir í virkseminum hjá Bókasavninum við Løkin í Runavík tað farna árið. Bókasavnið læt upp fyri almenninginum í august 2012 og hevur tískil knapt hálvt annað ár á baki undir núverandi snotiligu umstøðum. Meta vit farna árið í mun til settu málini, so eru vit sera væl nøgd.
Frá byrjan av vóru avbjóðingarnar m.a. at skipa samstarvið millum skúla- og fólkabókasavn, sum húsast í somu hølum. Við góðum vilja og hugburði frá øllum partum hevur hetta eydnast sera væl. Síðani vóru serliga trý mál sett fyri fólkabókasavnið. Eitt var at skapa sambond og samstørv við feløg, stovnar og aðrar aktørar bæði lokalt og víða um. Annað var at gera bókasavnsvirksemið viðkomandi fyri ein so breiðan skara sum gjørligt. Og triðja var at gera vart við, at vit vóru til, og hvønn leiklut vit kundu átaka okkum sum stovnur í mun til tann einstaka og lokalsamfelagið.
Vit hava fingið sambond og samstørv við ein hóp av fólki, stovnum og feløgum. Lokalt hava vit m.a. samstarvað við fyriskipararnar av mentanarvikuni í Runavík, Løkshøll og Kunningarstovuna. Eysturoyar dansifelag og Bygdasavnið Forni hava gjørt hvør sítt tiltak við framsýning, fyrilestrum og hugnakvøldi á bókasavninum. Kunningarstovan hevði jólatiltak. Bókaframløgur hava verið hjá Jens Martin Knudsen (Maðurin við topphúgvuni), Edmund W. Joensen (Kalt kaffi) og Páll Kunoy (Gingu burtur somu nátt).
Eisini hava vit knýtt sambond út um kommunumarkið. Lesiringar eru stovnaðir á heysti 2013 í samstarvi við Bókasavnið í Nes kommunu. Samanlagt eini 30 luttakarar býttir í tríggjar lesiringar, sum halda fram í 2014. Forløgini Sprotin og Vencil hava havt hvør sítt bókmentakvøld í mentanarvikuni í 2012 og 2013. Samstarvið við Norðurlandahúsið hevur verið serstakliga áhugavert. Vit fingu eitt frásøgutiltak, Sesam Sesam, og eina sermerkta framsýning við 5 bingjum, sum stóðu uttanfyri bókasavnið eina tíð. Eisini hava vit fingið eitt trýparta samstarv við Løkshøll og Norðurlandahúsið um at vísa norðurlendskar filmsperlur, sum Filmsfelagið KLIPP hevur á skránni. Hetta samstarv heldur fram í 2014.
ORÐloysing! var eisini eitt serligt samstarv, vit fingu í lag. Fýra fólk frá Hyggefactory í Danmark vitjaðu bókasavnið og skipaðu fyri eini filmsverkstovu fyri einum 25 næmingum, sum ganga á lista-og dramabreytini í Skúlanum við Løkin. Tey gjørdu stuttfilmar um evnið ´sorg, og at missa foreldur´. Filmarnir vóru vístir til alment tiltak í Løkshøll har prát, upplýsing, sangur og kjak var á skránni. Birgir Kruse hevði eina serliga framløgu um mentan, miðlar og miðling av mentanarligum tiltøkum. Eitt áhugavert kjak spurdist burturúr hesum. Eisini ein samrøða í útvarpssendingini In mente var um hetta tiltakið. Hetta var eitt serliga áhugavert samstarv, tí tiltakið bjóðaði luttakarum at koma djúpri í evni enn undirhalds- ella kunnandi tiltøk vanliga kunnu bjóða.
Aðrir fyrilestrar hava eisini verið. Kim Simonsen ph.d. og Allan Dalsgarð, leiðari á Sendistovuni, hildu fyrilestrar hvør úr sínum sjónarhorni um evnið: Ímyndin av Føroyum og føroyska sjálvsmyndin. Leitanin eftir tí eksotiska og branding.
Almannaráðið hevði kunnandi fund um ´Sig frá verkætlanina´, sum var um at steðga harðskapi í parløgum og nærsambondum.
Annars hava vit havt nógvar vitjanir av dagstovnum, forskúla, frítíðarstovum, stovnum fyri børn og ung við serligum tørvi, eldrafeløgum og sjálvandi skúlabørnum og tí vanliga lánaranum.
Tiltøk og mentanarligt virksemi hava eitt virði í sær sjálvum. Men hetta skapar eisini umtalu og gevur fyriskiparanum høvi at gera vart við seg. Hetta hava vit roynt at verið tilvitað um, soleiðis at vit hava lýst og umtalað okkara tiltøk. Vit hava lagt dent á at skriva á heimasíðuna www.lokin.fo , sent tíðindaskriv út til føroyskar miðlar og bjóða okkum fram til samrøður í føroysku loftmiðlunum. Hetta hevur samanumtikið eydnast væl. Vit hoyra mangan frá borgarum, at tey hava hoyrt ella lisið um tiltøk á bókasavninum. Á henda hátt hava vit vunnið okkum rúm í tilvitskuni hjá føroya fólki.
Ein kanning, sum Gallup hevur gjørt á heysti 2013 fyri bókasavnið, vísir nøkur áhugaverd tøl. Bókasavnið við Løkin vildi vita, hvussu nógvir føroyingar kendu til bókasavnið, og hvussu nógv higartil hava verið á vitjan. Eitt av úrslitunum er, at 38 % av øllum føroyingum og 65 % av øllum eysturoyingum vita, at Bókasavnið við Løkin er eitt alment bókasavn, sum er opið fyri øllum. Og av øllum eysturoyingunum siga 22 % seg eisini hava vitjað bókasavnið. Hetta eru nøktandi tøl, um hugsað verður um, at vit einans hava hálvt annað ár á baki. Spennandi verður at samanbera við nýggja kanning um eitt ár.
Í 2013 fekk bókasavnið eisini búmerki og heimasíðu. Hetta skapar eisini sjónligheit og er við til at geva eina mynd av bókasavninum. Adressan til heimasíðuna er www.lokin.fo, og har liggur eisini frágreiðing um búmerkið.
Eins og listin við tiltøkum er fjølbroyttur, so sæst málið um fjølbroytni eisini aftur í bókainnkeypinum í 2013. Vit hava roynt at endurnýggja bókastovnin breitt, so at flestu lánarar kunnu finna viðkomandi bøkur og tilfar. Í løtuni hava vit fyrst og fremst føroyskt og danskt tilfar. Vit eru byrjað at keypa enskt og ætla serliga at økja um henda stovn í 2014.
Ársskiftið er tíðin, har hagtøl verða gjørd upp. Vanliga hava bókasøvn mett um árið, ið fór, við at hyggja at talinum á bókum í savninum og talinum á útláni. Men samstundis, sum bókasøvn hava fingið øðrvísi og breiðari leiklut, er týdningarmikið at meta um avrik og virksemið eftir øðrum málistokki eisini. Avrik mugu metast í mun til endamál og málsetning. Hetta hava vit roynt við at seta okkum tey trý málini, sum eru nevnd fyrst í greinini: skapa samstørv, fjølbroytni og sjónligheit. Hetta hava mett ársavrikið eftir.
Hyggja vit tó at teimum turru tølunum, so er okkurt áhugavert at taka fram. Saman við skúlabókasavninum við Løkin og í Glyvra skúla eiga vit uml 28.000 eintøk av bókum.
Lánið er vaksið frá 10.965 lán í 2012 til heili 15.477 í 2013. Hetta risalopið hevur tvær orsøkir. Ein er tann, at nógv skúlatilfar er skrásett í skipanini í 2012. Samlaða útlánið hækkar tískil eisini orsakað av láni hjá skúlanæmingum. Hin orsøkin er tann, at 2013 er fyrsta heila árið, har vit hava havt alment opið frá klokkan 13.00 – 18.00 gerðandisdagar. Tí er atkomuligheitin munandi lættari enn fyrr, og almenna útlánið er tískil økt munandi.
Samanumtikið eru vit sera væl nøgd við árið 2013, og vóna at vera ein viðkomandi mentanar- og vitanarstovnur hjá borgarunum eisini í 2014.
27. januar 2014
Svend Højgard, leiðari
Bókasavnið við Løkin, Fartelefon: 288900, Teldupostur: svend@runavik.fo
30. januar
Verkætlanin Sig frá, sum Almannaráðið fyriskipar kring landið, hevur kunnandi fund á bókasavninum.
Upplýsandi fyrilestrar og kjak um at steðga harðskapi í parløgum og nærsambondum.
28. februar
Ímyndin av Føroyum og føroyska sjálvsmyndin. Leitanin eftir tí eksotiska og branding.
Alment tiltak við tveimum fyrilestrum, kjaki og práti har Kim Simonsen, Ph.d. og Allan Dalsgarð, stjóri á Sendistovuni hava framløgu frá hvør sínum sjónarhorni.
7. mars
Roysni, felagið fyri frælsan ítrótt í Eysturoynni, hevur fund á bókasavninum, har felagið verður endurstovnað.
14. og 15. mars
Frásøgutiltak Sesam Sesam. Í samstarvi við Norðurlandahúsið fingu vit vitjan av svianum Per Gustafsson og føroysku Katrini Petersen, sum søgdu frá stuttligum, ræðandi og syrgiligum søgum. Báðar dagarnar luttóku skúlanæmingar úr Runavík, Oyndarfyri, av Glyvrum og Skála.
Seinna dagin var eitt alment kvøldartiltak, kallað frásøgukafé.
1. apríl
Conny Rasmussen verður sett í fast starv, sum hjálparfólk á bókasavninum.
4. – 11. apríl
Bingjuboð. Framsýning í 5 bingjum, sum eru listprýddar av norðurlendskum ungdómi, standa frammanfyri bókasavnið.
Bingjurnar eru norðurlendskt tiltak, sum ferðast millum londini og er samskipað av Norðurlandahúsinum.
13. apríl
Bókavarðafelagið hevur aðalfund á bókasavninum.
25. apríl
Framsýningin: Kvæðabøkur og kvæðasøga letur upp í sambandi við at Eysturoyar dansifelag er vertur fyri LANDSDANSISTEVNUNI 2013.
Bókasavnið og Eysturoyar dansifelag samstarva um at seta framsýninina upp.
22. mai
Næmingakonsert hjá Nes sóknar Musikkskúla.
23. mai
Framløga av yrkingasavninum Kalt Kaffi, sum er fyrsta útgávan hjá Edmundi W. Joensen úr Lamba.
4. juni
Fyrilestur um sjónvenjing tá heilsrøktarfrøðingar hjá Gigni vitjaðu á bókasavninum í sambandi við teirra árligu útferð.
15. og 16. juni
Tekna á Eystanstevnu.
Bókasavnið hevði eyka opið í vikuskiftinum í sambandi við Eystanstevnu. Børn kundu tekna og sýna myndina fram á vegginum.
13. september
ORÐloysing! Filmsverkstova fyri ung og alment tiltak við filmsvísingum og kjaki um mentan, miðlar og miðling.
Bókasavnið hevði vitjan av 4 donskum gestum frá Hyggefactory, sum er felagskapurin handan virðisløntu verkætlanina ORDskælv! Næmingar frá listabreytini í Runavíkar skúla luttóku í filmsverkstovu um dagin. Á kvøldi vóru filmirnir vístir og umtalaðir. Seinna helvt av kvøldinum var kjak um mentan, miðlar og miðling, har Birgir Kruse hevði eitt hvasst upplegg. ORÐloysing! var eitt stórt tak at fyriskipa, og fekk eisini nógva umtalu í miðlum, m.a. í sendingini Inmente í KvF.
22. september
Svenskir harmonikutónar.
Nils Zandhers og Lennart Thorstensson, tveir eldri lærarar frá Nordiska Folhögskolan í Kungälv, Svøríki hava harmonikukonsert saman við fyrrverandi næmingum sínum; Hanus G. Johansen og Niels Midjord.
19. – 25. oktober
Teknikapping á bókasavninum.
Børn og vaksin kunnu lata tekningar inn alla mentanarvikuna. 4 virðislønir verða latnar.
21. oktober
Framsýningin Sýslumenn í Eysturoy frá 1584 letur upp.
Bókasavnið samstarvar við Bygdafelagið Forni um hesa framsýning við lutum, myndum og tekstabrotum. Samstundis er hugnakvøld við trimum fyrilestrum:
Maria Jacobsen, frá Forna, greiðir frá um framsýningina.
Kári Thorsteinsson, fyrrverandi sýslumaður, greiðir frá um sýslumansembætið.
Max Weihe av Selatrað greiðir frá um Daniel J. Danielsen, sýslumann, sum búði í Søldarfirði.
22. og 24. oktober
Japanskir teknifilmar.
Bókasavnið vísir tveir japanskar teknifilmar: Granni mín, Totoro og Lítla heksin, Kiki.
23. oktober
Get-together-tiltak fyri luttakarar á ráðstevnuni FAROEXPO.
25. oktober
Bókmentakvøld: Vencil á vitjan.
Bókmentatíðarritið Vencil skipar skránna við upplestri og tónleiki. Rithøvundar, sum hava havt verk í Vencli lesa upp og Kári Sverrisson framførir nøkur løg. Upplesarar eru: Marjun S. Kjelnæs, Katrin Reinert, Vónbjørt Vang, Kjartan Hansen og Arnbjørn Ó. Dalsgarð.
6. november
LEGO VINIR sýna fram og greiða frá teirra luttøku í kappingini First Lego League.
Hetta eru næmingar úr Skúlanum við Løkin.
14. november
Stovnan av lesiringum.
Saman við bókasavninum í Nes kommunu skipa vit fyri hugnakvøldi, har vit stovna tríggjar lesiringar. Næstan 30 fólk ynskja at luttaka.
20. november
Finski filmurin REINSAN verður vístur í Løkshøll.
Hetta er fyrsti filmur í eini røð av norðurlendskum filmsperlum, sum bókasavnið hevur gjørt avtalu við Norðurlandahúsið og Løkshøll um at vísa.
25. november
Bókaútgáva av bókini Gingu burtur somu nátt, sum Páll Kunoy hevur skrivað.
1 . desember
Yrkingar og bassspæl við Oddfríði M. Rasmussen og Agnari Lamhauge.
Framløga av tveimum yrkingasøvnum, upplestur og bassspæl.
5. desember
Íslendski filmurin DÝPIÐ verður vístur í Løkshøll.
Hetta er annar filmurin, sum vit vísa í samstarvi við Norðurlandahúsið og Løkshøll.
10. desember
Amnesty á vitjan.
Skrivikafé har almenningurin kann skriva samhugabrøv ella áheitanir í sambandi við samvitskufangar kring heimin.
18. desember
Kunningarstovan í Runavík skipar fyri jólahugna á bókasavninum.
22. august
Alment bókasavn. Bókaframløga, framsýning, sangur og røður.
Bókasavnið við Løkin letur alment upp í nýggjum hølum í sama bygningi sum skúlin við Løkin og Løkshøll.
Opið verður mánadag til fríggjadag frá kl 13.00 til 18.00.
Runavíkar kommuna hevur sett Svend Højgaard í starv sum leiðara á bókasavninum.
Bókaframløga av nýggjari bók um Jens Martin Knudsen, fótbóltsmálmann.
Framsýning við lutum og avísútklippum frá yrkisleiðini hjá JMK.
Røður vera førdar fram og Lena Anderssen & Niclas Johannesen syngja og spæla.
22. oktober
Tvær framsýningar: BROTMYND hjá Eli Smith og ÆVINTÝRAMYNDIR hjá tjekkisku Renáta Fučíková lata upp á bókasavninum.
Barbara Gaardbo og Oddmar Nielsen framføra nøkur løg.
25. oktober
Bókmentakvøld har forlagið Sprotin skipar skránna.
Fjølbroyttar framløgur, filmvísing og tónleikur.
Nýggi føroyski E-bókaportalurin verður latin upp.
27. oktober
Sjórænaravitjan á bókasavninum í sambandi við familjutiltak í Løkshøll.
Søguupplestur.
12. november
Norðurlendsk bókasavnsvika. Upplestur fyri barnagørðum.
Skúlabókavørður Brynhild W. Djurhuus lesur upp og Beinir Troest Rasmussen syngur og spælir.
12. desember
Næmingakonsertir, sum musikkskúlin fyriskipar.


c: text/html

text:
Ruddingardagur
Vit hava tikið lut í ruddingardegnum í dag, við at rudda við Umhvørvisstovuna. Tað hildu vit, var so hóskandi. Vit fingu, sum tit síggja, upp í fullan beriposa. Harafturat eru vit í holt við at hjálpa stóru børnunum við at gerast meira sjálvstøðug, nú tey skulu í barnagarð eftir summarfrítíðina.
Túr í góðveðrinum!
Øll børnini vóru túr í dag. Vit fóru avstað í trimun bólkum, í tí bólkinum sum vit eta saman í gerandisdegnum. Asta var á spæliplássinum í Reynsgøtu, Winnie var í Sandagerði og Jakoba var ein gongutúr yvir um brúnna, undir kirkjugarðin og heim aftur fram við Sanda. Børnini hildu at hetta var krokudilluvatn 🙂 Ein summardái.
Reytt, blátt og hvítt er Føroya Merkið mítt!
Reytt, blátt og hvítt er Føroya Merkið mítt. Hesi orðini hava vit lært børnini, teir seinastu dagurnar. Vit hava gjørt eina flagstong saman við børnunum. Børnini hava málað Merkið og valt sín egna stein. Í samling hava vit tosa um Merkið og sungið Sjá, tú blánar.
Spæla við vatn
Úrslit frá tøvingini
M.a. komu hesar vøkru myndirnar burtur úr tøvingini. Tey størstu børnini kliptu og avgjørdu eftir hugi og førimuni, hvussu myndin skuldi síggja út.
Skapandi evni liðugt
Nú er tíðarskeiðið, har vit hava havt um Skapandi evni liðugt, og vit fara nú inn í eitt nýtt tíðarskeið, har Siðir og mentan verður eitt høvuðsevni í mun til endamálsorðingina. Av og á verður Skapandi evni tó samantvinnað við hesum, so vit sleppa tí ikki heilt. Myndirnar, tit síggja, eru myndir frá ymsum døgum […]
Vit mála tunnuna
Í samband við at vit í endamálsorðingini nú fara í holt við Siðir og mentan, er Føstulávint ein siður, ið er afturvendandi á hvørjum ári, og tá eru børnini altíð við til at mála tunnuna, ið tey sjálvi skulu sláa.
Ein gongutúr yvir um brúnna!
, Sóu seyð, hønir og ein hana. 🙂 Jonna fortaldi fyri okkum, at her svomu tey sum børn. . Knappliga var barnagarðurin vekk í mjørkanum, tað hildu børnini vera løgið.
Viðalundin, eitt spennandi stað
Jørðin var eitrað í Akkuleyu!
Mikudagin gjørdu vit ein spennandi bana í Akkuleyu, vit spældu at jørðin var eitrað. Børnini hugnaðu sær óført, ímeðan tónleikurin spældi í bakgrundini. Tá ið børnini komu til tað grønu máttuna á gólvunum, gjørdi tey ymiskar rørslur. Millum annað bóltaðu tey rút, rulla runt, gingu á hondunum, spældu Spiderman og mangt annað. Hetta dámdu børnunum ordiliga væl, tey skundaði sær runt á bananum […]
Vika 8 – Tøving
Næstu tíðina er tøving á skránni í Smæruni. Ullin – bæði vát og turr, sápuvatnið og hitin á vatninum geva barninum sera nógvar sansaupplivingar, so hetta er nakað, ið vit meta, gevur barninum nógva gleði við at vera skapandi og forvitin.
Betri vinir
Í dag hava vit haft bamsufund saman við nøkrum børnum um hesa myndatalvu. Vit tosaði um, at hava dirvið at siga frá um vit ikki tíma ella vilja eitthvørt. Tildømis sum gentan á myndatalvuni, sum ikki altíð tímur at vera hundurin í spælinum. . Vit tosaði um at lurta eftir hvørjum øðrum og virða hvønn annan. Til seinast spældu vit […]
Betri Vinir
Vit hava avgjørt at hava “Betri Vinir” einaferð um vikuna tvs fríggjardagar. Vit eru komin til lektión 4. Evnið í dag ( t. 8/2-19) var Tolsemið og Umsorgan. Vit brúka nógv planchurnar í Betri Vinir kuffertinum, somuleiðis sang og spæl úr massaguheftinum “Man happar ikki tann mann nertur við”. Onkuntið verður stóra bamsuhánddukkan nýtt. Við tað, […]
Vika 5 – Litlæra og máling
Vit fylgja endamálsorðingini hesa vikuna, við at mála og læra um litir. Vit byrja vikuna eitt sindur øðrvísi, so vit kunnu njóta kavan og ta serligu sansauppliving, ið fæst við at nerta við og smakka uppá hann. Ístaðin fyri máling, nýttu vit tí fruktlitir til hetta endamálið. Máli- og teknimyndir eru frá týsdegnum og hósdegnum […]
Vika 4 – Børnini prýða stovu teirra
Børnini í Sóljuni hava hesa vikuna, við hjáp frá teimum vaksnu, havt kreativt virksemi, har skýggj, sól, hálvmánar, fantasifuglar hava verið á skránni. At enda gjørdu tey eisini ælabogar. Stovan er prýtt við øllum tí, tey hava gjørt. Børnini hava verið sera motiveraði. Við hesum virksemi hava tey styrkt um fínmotorik, at verða betri til […]
Skapandi evni
Sambært endamálsorðingini seta vit fokus á skapandi evni í januar og februar. Hesa vikuna hava vit hugsavnað okkum við modellervoksi, ið verður tikið fram hvønn dag.
Kavaveður
Nøkur børn vóru úti í garðinum í hesum fantastiska góðveðrinum í morgun. Nú bar til at smakka uppá kavan og grava hann upp við gravkúgv og spaka. Ein genta stóð og peikaði eftir einari kráku, sum setti seg á takið, og ein kranabilur kom eftir jólatræsfótinum – hetta hildu børnini vera sera spennandi.
Hósdagur t 17/1-19 Børnini hugna sær í kavanum
Vit vaska leikur
Vit arbeiða alt árið við at menna persónligar og sosialar førleikar. Undir hesum er ein sjálvsagdur partur sjálvbjargni og hjálpsemi. Nøkur børn vóru tí við at vaska leikur. Hetta halda tey vera stuttligt, og tey kenna seg hava týdning, tá tey sleppa at hjálpa til við gerandisuppgávunum.
Mánadagur t. 7/1-19
Bø rnini hava málað rundingar við vatnmáling. Tey g jørdu sær ómak at mála innanfyri strikur. Eitt hugnaligt virksemi ein illveðursdag 🙂

robotstxt: allowed

filter: keep


text:
Samfelag
Amnesty International Føroya Deild
amnesty.fo
Um arbeiðið í Føroyum og í altjóða deildini. Vit arbeiða ímóti deyðarevsing og píning, fyri rættvísari rættargongd.
Fíggjarmálaráðið
fmr.fo
Aðalráðið hjá landstýrismanninum í fíggjarmálum.
Fiskimálaráðið
fisk.fo
Fiski- og sjóvinnumálum.
Hagstova Føroya
hagstova.fo
Almenni hagtalsmyndugleikin í landinum.
Landsverkfrøðingurin
landsverk.fo
Røkir myndugleikauppgávur, hevur um hendi planlegging og rakstur af vegum, ferjulegum og tyrlupallum, umframt nýgerð av vegum, málum viðvíkjandi havnum og samskipar nýtsluna av sundum og firðum.
Løgmansskrivstovan
tinganes.fo
Styðjar løgmanni í at skipa landsstýrisarbeiðið og hevur ábyrgdina av at fyrireika, fremja og hava eftirlit við teimum uppgávum, sum løgmaður hevur samsvarandi stýrisskipanini. Tær eru samskipan, uttanríkismál og fyrisiting.
Politiið í Føroyum
politi.dk/Faeroeerne/fo/servicemenu/forside/faeroerne_Politi_forside.htm
Fútaskrivstovan, politistøðin í Havn, sum er opin alt samdøgrið og 6 aðrar politistøðir kring landið.


text:
Munnligur fyrispurningur til Kristinu
Politikkur23-10-2018 - 07:34 - Jóanis Albert Nielsen
Munnligur fyrispurningur til Kristinu Háfoss, landsstýriskvinnu
1. Hevur landsstýrið nakrar ætlanir um at gera avtalur við kommunurnar um at fíggja grundstykkir til tey, sum vilja byggja bústaðir?
2. Eru líknandi loysnir partur av fráboðaða bústaðarpakkanum hjá landsstýrinum?
Bústaðarneyðin er mest áleikandi politiska málið nú. Higartil hava politisku átøkini munað alt ov lítið. Í búskaparfrágreið II, sum landsstýriskvinnan í fíggjarmálum legði fyri Løgtingið í sambandi við fíggjarlógina fyri 2019, verður upplýst, at við verandi fólkavøkstri kann tørvurin á nýggjum bústøðum í landinum metast til í minsta lagi um 300-500 bústaðareindir um árið. Samstundis verður sagt, at helst verða umleið 150-200 bústaðareindir bygdar árliga og at hesar eru ov fáar eindir til at nøkta tørvin á nýggjum bústøðum. Við at byggja færri bústaðareindir árliga enn tørvurin er, veksur trupulleikin ár eftir ár. Út frá nevndu upplýsingunum frá landsstýriskvinnuni sjálvari kann leysliga metast, at eftir 4 árum økist bústaðarneyðin við umleið 800 bústaðareindum.
Eitt av fleiri hugskotum, sum hevur verið frammi, er at landsstýrið ger avtalu við kommunurnar um at útvega grundstykki til tey, sum ynskja at seta føtur undir egið borð. Grundstykkir í meginøkinum eru eftirhondini vorðin so dýr, at tey einsamøll koppa fíggjarætlanini hjá mongum. Um fólk sleppa undan at lána pening at keypa grundstykkir fyri, men heldur gjalda leigugjald fyri grundstykkið, vildi hendan einfalda loysnin í sjálvari sær loyst fíggingartrupulleikan hjá fleiri.
Landsstýrið missir ikki pening við at plasera alment fæ í føstum virðum so sum grundstykkjum. Tað er bara ein annar máti at goyma landskassans fæ, men kann í ávísan mun seta glið á privata bústaðarbygging.
Bill Justinussen


text:
Kelduvaðið - Tala: Petur Háberg - “Brot úr fyrilestrum um Ísrael.”
Sending frá Evangelisku Røddini (EvR)
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Vespureiðrið (108) - 20. mai 2019
Prát við Gerhard Lognberg, sum hugleiðir um Skopun
10 sjúkrarøktarfrøðingar fingið prógv í serútbúgving innan krabbameinssjúkrarøkt
Prát við Gunhild J. Winther, lærling hjá Skopunar Kommunu
R7 beinleiðis úr Skopun 13.00 til 15.00
Prát við Kristoffur Poulsen, um Búrhandlilin í Skopun
Borgarstjórin á Eiði stuðlar Tordur Niclasen í Miðflokkinum
Metis - Øll sendingin - 21. mai 2019
Vestmanna kommuna fekk einki ítøkiligt tilboð um bygging á Kolastykkinum
Gerhard Lognberg myndarøð: gleðisdagur fyri Føroyar og Sandoynna
Beint nú á R7: FORMAÐURIN HEVUR ORÐIÐ: hesa ferð Aksel V. Johannesen
Aksel V. Johannesen: Sonja vildi ikki hava landsstýrissessin í arbeiðsmarknaðarmálum
Smart, ábyrgdarleyst ella botnfrekt at "Bypassa" demokratiið?
Fólkaflokkurin á Fólkating - Elsebeth Mercedis Gunnleygsdóttur
Kanst tú hjálpa løgregluni ?
Filmsbrot: Bátar koma inn við dagsins fongi í Altea í Spania
MYNDARØÐ: Klárt til Bátastevnuna í Vestmanna
Sóri Dímun fremst á lista yvir friðskjól hjá The Guardian
Fólkaflokkurin á Fólkating - Christian Andreasen
Stafettin (6) - Bill Justinussen spyr Jákup Mikkelsen
Norski krúnprinsurin vil tosa við systur sína um hennara heiti sum prinsessa
Myndarøð: Biskupstøðgarður
"Kom á 2069!" (61) - 24. mai 2019
Flottur filmur um virksemi hjá MEST
Samband
Postboks 226
FO-600 Saltangará


text:
Ragnar Finsson
Ragnar Finsson (føddur 1996) er ein føroyskur punkrock og blues sangari. Hann gjørdist kendur, tá ið hann í 2008 luttók í talentkappingini hjá DR Talent 2008,[1] har hann endaði á einum triðjaplássi. Árið eftir Talent spældi hann á konsertum í Føroyum við sínum egna orkestri. Fyrst kallaðu teir seg A-55, síðan Stewies Loveranch, Ragnar spældi guitar og sang.[2] Pápi Ragnar, Finnur Hansen, er eisini tónleikari og spælir á ymiskum ljóðførum og er ofta tónleikari á upptøkum og tónleikaútgávum hjá føroyskum tónleikarum.[3] Mamma Ragnar, Malan Thomsen, syngur eisini.[4]
Í 2016 varð Ragnar tilnevndur eina FMA virðisløn í bólkinum Ársins nýggja navn.
Heiður[rætta | rætta wikitekst]
- 2008 - Nr. 3 í kappingini hjá DR Talent.
- 2016 - Tilnevndur á Faroese Music Awards í bólkinum Ársins nýggja navn.


text:
Mikukvøldið 11. apríl kl 19:00 sýnir Tónleika- og Dramabreytin í 10. flokki í Fuglafjarðar skúla og skúlanum á Ziskatrøð fram sangleikin “Eitt veruligt ævintýr”. Hesin ungdómsleikurin er fyri øll – bæði stór og smá.
”Eitt veruligt ævintýr” er ein stuttligur og spennandi sangleikur, ið fer fram í tveimum heimum – einum ævintýrheimi og so eisini so eisini í einum veruligum, vanligum skúla. Vit hitta allar teir kendu ævintýr’figurarnar’, t.d. Snjóhvítu, Øskufíu og stjúksystrarnar, Tornarósu, Prinsin á hvíta hestinum, Hans og Gretu, Klokkublómu, Reyðhettu, Gandaspegilin, Veiðimannin og fleiri onnur. Tá Gandaspegilin av óvart kemur at nevna, at hann kann senda ævintýrfólk inn í ’veruleikan’ fyri óndu stjúksystrunum hjá Øskufíu, verður alt ein ruðuleiki. Systrarnar fara ígjøgnum spegilin inn í veruleikan – beint inn í ein vanligan skúla. Tær koma skjótt í hóslag við Grímhild, Óðin og teirra harkalið, og so hendir mangt og hvat.
Sangleikurin hevur alt tað, ið ein slíkur leikur eigur at hava: góðan tónleik, sang, sjónleik og dans, og eru tað næmingarnir sjálvir, ið spæla bæði tónleik og sjónleik.
Tað eru lærararnir, Marjun Djurhuus og Bárður á Lakjuni, ið hava sangleikin undir hond. Leikurin er leystliga týddur úr enskum. Bárður hevur gjørt orð og løg til sangirnar og lagt tónleikin til rættis.
Atgongumerki á 100 kr kunnu bíleggjast á Kunningarstovuni í Fuglafirði, Kunningarstovuni í Saltangará og á tlf 222443 (Bárður á Lakjuni). Ikki seld atgongumerki verða seld við dyrnar 1 tíma undan sýning.


text:
- Tíðindi, mentan og ítróttur
Ítróttarháskúlin í Vági fær góða undirtøku
Eftir summarfrítíðina byrja 18 næmingar á Ítróttarháskúlanum í Suðuroy. Freistin at søkja var úti fríggjadagin, og við in.fo sigur Gudmundur Joensen, at talan verður um níggju gentur og níggju dreingir.
Hann fegnast um talið av umsøkjarum, serliga tí lýsingarnar eftir næmingum byrjaðu nakað seint. Tó so hevur áhugin verið stórur - eisini til næsta skúlaár, tí næmingar hava longu melda til at byrja næsta ár eisini.
Búgva í nýbygdum smáttum
Næmingarnir á Ítróttarháskúlanum í Suðuroy skulu búgva í nýbygdum smáttum miðskeiðs í Vági og sjálvur skúlin verður hýstur ymsastaðni í bygdini.
Tað fer at kosta teimum 18 næmingunum góðar 12.000 krónur hvør at taka lut í fyrsta skeiðnum, sum byrjar í heyst og varar 15 vikur.
Sjey lærarar eru knýttir at Ítróttarháskúlanum í Suðuroy.
Sí eisini


text:
Ófrættaboðari
Um onkur sær eini hús í ljósum loga og ger alt hann kann fyri at bjarga íbúgvunum, verður hann manna millum nevndur sum eitt reystmenni. Og so er tað eisini, at tað eigur at vera. Men hví er tað so, at ein trúgvandi, sum viðurkennir tað, sum Gud sigur í bíbliuni um helviti og roynir at ávara fólk, verður rikin á spott sum ein ófrættaboðberi?
Vit lesa um eina líknandi støðu í Fyrstu Mósebók 19, sum sigur okkum frá um lagnuna hjá Sodoma og Gomorra. Bróður Abrahams - Lot - var ávarðaður av Gudi, at Sodoma og Gomorra fóru at verða lagdar í oyði. Lot fór tá út og tosaði við dótturmenn sínar og segði: "Reisist, farið av hesum plássi! Tí Harrin fer at oyða býin!" Men áheitan hansara kom fyri deyv oyru, tí dóttirmenn hansara hildu hann nærrast. Men Lot hevði rætt: dómurin kom!
Fyrr ella seinni fer vreiði Guds aftur at verða oyst út yvir tey óndu í hesum heimi. Sum trúgvandi sleppa vit undan vreiði Hansara, vegna tess, at vit við trúgv á Hann hava fingið syndafyrigeving. Tí er tað ábyrgd okkara at gera tað fyri onnur, sum okkum er viðurfarist, og lata ávaringina ljóða. Vit eiga at siga vantrúgvandi monnum og kvinnum frá einasta vegi til frelsu og fyri at sleppa undan revsing. Kanska tey gera gjøldur burturúr boðskapi okkara, men tað broytir ikki veruleikan.
Latið okkum halda á fram við at leiða medmenniskju okkara til trygdina, sum bert finst í Kristusi. Hesin heimur tørvar fleiri ófrættaboðarar.
Umsett úr Our Daily Bread
Mikkjal á Bergi


text:
Leygardagin og sunnudagin 7. og 8. juli 2018 skipar B36 aftur fyri Intersport Summar Cup. Kappingin er ein barna- og ungdómskapping, har dentur verður lagdur á bæði tað ítróttarliga eins og tað sosiala, ið øll børn og ung í Føroyum kunnu fáa gleði av og sum kann skapa vinabond tvørtur um feløgini.
Sum nakað nýtt, so verður kappingin hjá U11, U13 og U15 skipa yvir tveir dagar, har tað eisini verður møguligt hjá liðum at gista í Tórshavn. U7 og U9 kappingarnar vera bert leygardagin 7. juli.
Afturat sjálvari fótbóltskappingini verður eitt eventøkið, har øll, sum luttaka í kappingini, kunnu hugna sær og hava ein steðg frá fótbóltsdystunum og stuttleika sær saman við vinum og kenningum. Møguleiki er svimja og bowla ókeypis hendan dagin.
Hetta er fimta árið, at B36 skipar fyri Intersport Summar Cup og ætlanin er, at hetta skal vera eitt afturvendandi summar tiltak, ið børn og ung kunnu gleða seg til hvørt ár.
Tilmelding til kappingina byrjar 1. februar 2018.
Les meira um kappingina og melda til á www.summarcup.fo.
Stuðla kappingina hava Thomas Dam Intersport, Betri, NO12, Ver, Aquador, FSF, Tórshavnar Kommuna og Føroya Bjór.
NB! Klokkutíðirnar á tiltakinum eru bert vegleiðandi.


text:
Íløgufígging
Vit bjóða fígging, tá ið íløgur skulu gerast í eitt nú framleiðslutól, bilar, maskinur ella bygningar. Ein tílík íløga er ofta ein stór avgerð hjá eini fyritøku, og tí eru okkara vinnuráðgevar altíð til reiðar at vegleiða og ráðgeva í sambandi við møguligar nýggjar íløgur.
Føst ella skiftandi renta
Vit bjóða íløgufígging við antin fastari ella skiftandi rentu. Afturgjaldstíð og mánaðargjald verða ásett, soleiðis at tað hóskar til júst tína fyritøku. Rentan verður ásett út frá rakstrar- og fíggjarstøðuni hjá fyritøkuni, og støði verður tikið í slagi og virði á trygdum, ið verða veðsettar.


text:
Orð: Poul F. Joensen
Lag: Robert McBirnie
Sørin eigur einans eina lítla smáttu,
høsn og hana, har til kúgv, ið skranglut er,
og ein urtagarð, har gras og arvi ráddi,
til tess kúgvin slapp at líka illgrasið.
Men tað mætasta av øllum, ið hann eigur,
er harmonikan, ið ger hans lyndi lætt.
Og tey kvøld hann hana út á favn sín breiðir,
lurtar bygdin øll, tað so eg havi frætt.
Sørin hevur spælt í langar Harrans tíðir,
vakurt er hans spæl, tað saknar tí ei rós.
Tá hvør fingur eftir blonkum tastum glíður,
skínir andlit hans av sælu sum eitt ljós.
Sjálvt um seint er, er hann altíð líka fúsur
til at spæla, tá ein veitsla byrja skal.
Rós og pening, hartil nógvar góðar rúsir
hann í løn fekk fyri kátt og vakurt spæl.
Tá ið Sørin ungur var við dún á kinnum,
hitti hann eitt ungt og fagurt ljóshært sprund.
Fátøk var hon eins og hann, men fáur finnur
fagrari, og slíkt man gleða mannsins lund.
Ástir runnu saman brátt ímillum bæði,
og harmonikan, hon gjørdi sítt hartil.
Sørin spæla kundi mangt eitt ástarkvæði,
og tað er mest slíkt ein kvinna hoyra vil.
Tá ið dagur tok at halla móti kvøldi,
fylgdust øll tey ungu ofta glað til dans.
Sørin spældi, og hans Mia ikki dvøldi,
men sær tók so mangan vals við Óla Hans.
Eydnan hevði Óla til sín vinmann kjósa;
ríkur, vurdur nógv, men Sørins vinur ei.
Endin var, at henda fagra, lilja ljósa,
hon bleiv hans, so tungt gekk Sørin lívsins leið.
Nú volda minnini at døgg er løgst í eyga
og at ljóðið oftast tónar eymt í trá,
tá hin gamli sæst harmonikuni sveiða,
meðan ung og gomul fegin lýða á.
Er tað kenslurnar frá Amor snildisligar
vónirnar, ið lagnan harða kvetti bratt,
ið man ljóða gjøgnum spæl hans summar tíðir
einki tyngri er á fold enn skilnað’r sótt.


text:
týsdagur, 22. august 2017
GRANSKING: Í apríl í ár luttók Fiskaaling í eini stórari verkstovu í Vancouver í Kanada, sum setti ljós á, hvussu stóraling mest skynsamt eigur at verða skipað í smáum samfeløgum. Serliga í Noregi og Kanada kunnu viðurskiftini millum alivinnuna og upprunafólkið gerast viðbrekin, men eisini í Føroyum eru avbjóðingar at skipa alivinnuna so skynsamt, sum tilber.
Eitt afturvendandi kjakevni í fleiri av londunum er, hvussu aling í stórum mátistokki kann skipast skynsamast í smáum samfeløgum. Eitt nú í Noregi og í Kanada eru stórar avbjóðingar at fáa viðurskiftini millum alivinnuna og viðurskiftini hjá upprunafólkinum at ganga hond í hond ella best møguligt. Hetta var ein høvuðsorsøk til, at ein stór verkstova um stóraling varð løgd til Kanada, har upprunafólkini í stóran mun síggja alingina vera til bága fyri teirra lívsgrundalag.
Laksaalingin í Kanada er í dag um 122.000 tons, og meira enn helmingurin – umleið 60 prosent – fer fram í British Columbia á vesturstrondini. Hetta svarar til umleið føroysku framleiðsluna, hóast økið er munandi størri enn okkara.
Verkstovan undir heitinum ”Intensive aquaculture and sustainable regional development in the Arctic region – From controversy to dialog (AquaLog)” byrjaði við einari rundferð, har vitjað varð á alibrúkum, hjá First Nation-umsitingum, ið eru lokalar stjórnir hjá upprunafólkabólkum, og hjá ráðgevum innan alivinnuna á Vancouver Islands. First Nation-umsitingarnar hava havt viðurkenning frá kanadisku stjórnini síðani 1984.
Styrkja netverk og altjóða granskingarsamsstarv
Luttakararnir á verkstovuni í Kanada komu frá Universitetinum í Tromsø og granskingarstovninum Nofima í Noregi, ráðgevarafelagnum Torsta AB í Svøríki, Universitetinum í Ottawa og granskingarstovninum Tamarack Research í Montreal í Kanada. Úr Føroyum luttók Knud Simonsen, granskingarleiðari á Fiskaaling.
Verkstovan endaði við einum 2-daga seminari á University of Bristish Columbia, har umboð fyri universitet og granskingarstovnar, almennu kanadisku aliumsitinginga, felags fiski- og aliumsitingina hjá upprunafólkunum, umframt umboð fyri fleirstovna granskingarátøk í Norðuramerika, luttóku.
Verkstovan í Kanada var framhald av verkstovu, sum varð hildin í Tromsø í apríl 2015, tá eisini umboð úr Íslandi luttóku.
Verkstovan varð fíggjað av Nordregio-skipanini undir Norðurlandaráðnum og av Framsentrinum í Tromsø, sum partur av einari størri verkætlan, og verður skipað í fleiri pørtum. Endamálið er at styrkja altjóða granskingarsamstørv og netverk.
Í Føroyum næstu ferð
Hóast stórur munur er millum luttakandi londini, tá ræður um landafrøðiliga stødd, fólkatal, framleiðslu, framleiðslunøgd og mannagongdir annars, so var ein av niðurstøðunum frá verkstovuni, at ósemjurnar í teimum ymsu londunum oftani eru um tey somu evnini. Londini kunnu tí hava gagn av at hoyra um royndirnar hjá hvørjum øðrum, og hvussu ósemjurnar í teimum ymsu samfeløgnum verða loysatar ella møguliga kunnu loysast.
Arbeitt verður nú við at taka samanum tilfarið og sjónarmiðini, sum vórðu savnaði í verkstovuni, og ætlanin er at lýsa hetta í eini vísindagrein, sum skal vera liðugt skrivað og gevast út komandi vár.
Ætlanin er at skipa fyri einari triðju verkstovu í hesi røðina, sum eftir ætlan skal haldast í Føroyum í 2019. Fyrbils arbeiðsheitið til hesa verkstovuna er "Best Practice Management".
Lesið meira á hesum leinkjum:
www.coreplan.no/en/workshop-in-canada/
www.nordregio.se/Metameny/About-Nordregio/NCM-Arctic-Co-operation-Program-Arktiskt-Samarbetsprogram/Projects-2015-17/Sustainable-growth-and-business-development/
Um nakar ynskir at vita meira um hetta evnið, kann
viðkomandi venda sær til Knud Simonsen, granskingarleiðara á Fiskaaling, tlf.
774758.


text:
Synonyma: Antirrhinum angustifolium, Antirrhinum capitatum, Antirrhinum compositum, Antirrhinum diminutum, Antirrhinum italicum, Antirrhinum lazari, Antirrhinum leiocalyx, Antirrhinum majus f. angustifolium, Antirrhinum majus f. compositum, Antirrhinum majus var. algeriense, Antirrhinum majus var. angustifolium, Antirrhinum majus var. dubium, Antirrhinum majus var. ottomanum, Antirrhinum majus var. ramosissimum, Antirrhinum majus var. tortuosum, Antirrhinum montevidense, Antirrhinum ottomanum, Antirrhinum rhodium, Antirrhinum romanum, Antirrhinum siculum var. algeriense, Antirrhinum siculum var. tortuosum, Antirrhinum ternatum, Antirrhinum tortuosum, Antirrhinum tortuosum,var. compositum, Antirrhinum vidalianum
Čeleď: Plantaginaceae - jitrocelovité
Místo: Malta


text:
Nýggjastu tíðindini
Melda til tíðindabræv
Tíðindi - 13. apríl 2015
Nú er greitt hvussu spælast skal í fjórðingsfinalunum í kappingini um Løgmanssteypið. Í Fuglafirði og í Havn verða grannauppgerðir á skránni
Mánakvøldið var lutakast um, hvussu spælast skal í fjórðingsfinalunum í kappingini um Løgmanssteypið.
Róin Schrøter, formaður í Kappingarnevndini hjá Fótbóltssambandi Føroya stóð fyri lutakastinum, og har háttaði tað seg soleiðis, at í Fuglafirði og í Havn verða grannauppgerðir á skránni. ÍF fær vitjan av verandi steypavinnarunum úr Víkingi, meðan Giza/Hoyvík hevur heimavøll ímóti HB.
Fjórðingsfinalurnar:
B36 - EB/Streymur
Giza/Hoyvík - HB
ÍF - Víkingur
NSÍ - AB
Fjórðingsfinalurnar verða spældar mikudagin 22. apríl. Hálvfinalurnar í kappingini um Løgmanssteypið verða spældar 21. mai og 3. juni. Steypafinalan 2015 hjá monnum verður á Tórsvølli leygardagin 29. august.


text:
Heystardagar í Vági
10-10-2018 - 21:17 - Jóanis Albert Nielsen
Heystardagar í Vági er eitt nýtt tiltak í Vági, har Vágur slær dyrnar upp og bjóðar fólki nær og fjar vælkomnum til Vágs at njóta løturnar í heystfrítíðini.
Skráin fyri vikuna er spennandi og fevnir bæði um avdúking av standmynd og heimspremieru av dokumentarifilmi um Suðuroynna.
Heystardagar í Vági byrja leygarmorgun, tá ókeypis almennur morgunmatur er í Billardhúsinum. Eftir morgunmatin verður standmyndin av Tofta Regini avdúkað vesturi á Sandinum.
Skránni fevnir sum nevnt eisini um eina heimspremiera, tá italskur dokumentarfilmur um Suðuroynna verður vístur í Miðlatúni mánakvøldið. Á skránni er eisini eldradøgurði í Hamragarði – hetta verður týsdagin.
Nógv spennandi rørslutilboð eru eisini á skrá, bæði Hondbóltsskúli hjá VB, ókeypis svimjing í Páls Høll, og Leikaland í Marghøllini og Páls Høll.
Ruth Smith Savnið í Gamla skúla eru eisini opin og ónskvøldið er aftankvirra í Vágs kirkju við luttøku av Hans Jacob Hjelm.
Verið vælkomin til heystardagar í Vági.
Skráin fyri Heystardagar í Vági 2018
Leygardagur 13. oktober
Kl. 9.30 – 11.00 Almennur morgunmatur
Almennur ókeypis morgunmatur í Billardhúsinum, har Arnfinnur Bjarkhamar kl. 10.30 fer at greiða frá søgnini um Tofta Regin.
Kl. 11.00 Standmyndin av Tofta Regin avdúkað
Avdúking av standmynd av Tofta Regin vestur á Sandinum við røðum og felagssangi.
Sunnudag 14. oktober
Kl. 8.30 – 10.15 Páls Høll opin.
Kl. 11.00 Konfirmatíons-gudstænasta í Vágs kirkju við Patrick de Neergaard, presti.
Kl. 14.00 – 16.00 Páls Høll opin.
Mánadagin 15. oktober
Kl. 8.30 – 9.15 Ókeypis morgunsvimjing í Páls Høll.
Kl. 16.00 – 18.15 Páls Høll opin.
Kl. 19.00 Filmsvísing í Miðlatúni: Suðuroy, the island of wind
Heimspremiera av Italskum dokumentarfilminum “Suðuroy, the island of wind” hjá Valter Torri. Filmurin er upptikin á sumri í 2017. Dokumentarfilmurin er á italskum, men hevur enska undirtekst.
Týsdagin 16. oktober
Kl. 12.00 Eldradøgurði á Hamragarði
Eldradøgurði fyri borgarar, sum eru 65 ár og eldri verður á Hamragarði. Á matarskránni er lambakjøt v/fløtaeplum, valdorfssalat og brúnari sós. Omaná verður te, kaffi og jarbertrifla. Kostnaður 30 kr.
Tey, sum ynskja at luttaka í felags døgurðanum á Hamragarði týsdagin 16. oktober kl. 12 verða biðin um at boða frá í Miðlatúni á tlf. 239390 í seinasta lagi fríggjadagin 12. okt. kl. 16.00
Tey, sum ynskja bil vestur á Hamragarð, verða somuleiðis biðin um at siga frá í Miðlatúni á tlf. 239390. Bilur má bíleggjast í seinasta lagi mánadagin 15. okt. kl. 14.
Ónsdagin 17. oktober
Kl. 9.00 – 15.00 Hondbóltsskúlin hjá VB í Vágs Høll og í Marghøllini.
Kl. 16.00 – 18.00 Ruth Smith Savnið í Gamla Skúla er opið.
Kl. 16.00 – 18.15 Páls Høll opin.
Kl. 21.00 Aftankvirra í Vágs kirkju við luttøku av Hans Jacob Hjelm.
Tórsdagin 18. oktober
Kl. 8.30 – 9.15 Páls Høll opin.
Kl. 9.00 – 15.00 Hondbóltsskúlin hjá VB í Vágs Høll og Marghøllini
Kl. 10.00 – 18.00 Leikaland í Páls Høll og Marghøllini.
Kl. 16.00 – 18.00 Ruth Smith Savnið í Gamla Skúla er opið.
Kl. 17.00 – 18.00 Tak súkluna, lat bilin standa!
Vágs Kommuna hevur ætlanir um at blíva “grøn”. Sjálboðin hava í hesum sambandi tikið stig til tiltakið “Tak súkluna, lat bilin standa”. Fyriskipararnir siga: lat okkum seta bilin og taka súkkluna og súkkla í 1 tíma tórsdagin 18. okt. frá kl. 17 til kl. 18..
Fríggjadagin 19. oktober
Kl. 10.00 – 18.00 Leikaland í Páls Høll og Marghøllini.
Kl. 16.00 – 18.00 Ruth Smith Savnið í Gamla Skúla er opið.
Leygardagin 20. oktober
Kl. 10.00 – 18.00 Leikaland í Páls Høll og Marghøllini.
Sunnudagin 21. oktober
Kl. 8.30 – 10.15 Páls Høll opin.
Kl. 10.00 – 18.00 Leikaland í Páls Høll og Marghøllini.
Kl. 14.00 – 16.00 Páls Høll opin.


text:
Orð og lag: Martin Joensen
Tíð at fara, tíð at slíta bond.
Tíð at flúgva frá tíni kørgu strond.
Beiskur biti er, men hann svølgjast skal,
so nú, Føroyar, bið okkum fara væl.
Tíð at fara, tíð at læsa dyr.
Vinfólk savnast at biðja blíðan byr.
Meðan skýmingsregn hylir sund og havn,
tekur abbin tann lítla í sín favn:
»Kanska handan hav hæsir ódnin av,
og hvør veit, kanska dreymir trívast har?
Handan hav kanska brúk er fyri tær.«
Hjartarøtur ryktar upp úr mold.
Vetrarvindar nú píska nakið hold.
Meðan tøgnin tung trælkar fólk og fæ,
setur abbin tann lítla á sítt knæ:
»Minst til blankan vág, minst til gjógvará,
– hav tú fjøllini við á tíni ferð,
og minst til: Abbin altíð hjá tær er!«


text:
Tíðindi
4. mars 2019
So vóru tær aftur her: undanroyndirnar til landsroynd. Eg havi roynt eftir besta førimuni at havt eina lívliga og verkliga undirvísing í náttúru og tøkni. Vit hava verið úti í bønum og sett fellur, hugt við sjóneyku eftir ymiskum smákyktum, funnið nøvnini á teimum og lært okkum at leita í uppslagsmappuni eftir ymiskum eyðkennum.
Á sama hátt hava vit arbeitt við vatni, mátitólum, veðri og veðurmátingartólum, sólskipanini og mín sann um vit ikki eisini hava leitað eftir ymiskum livandi í vøtnum, áum og fjøru. Vit hava eisini arbeitt við tara og tarasløgum. Sum heild hevur tað gingið væl. Børnini tíma væl at arbeiða verkligt, og tað er ofta stuttligt at síggja, hvussu ymiska tilgongd næmingarnir hava til tað, vit arbeiða við.
Tað var eitt nú onkur næmingur, ið helt meg vera øra í høvdinum, tí eg troystaði mær at halda í eini seyðabløru. Tá eg so bað tey lukta og nerta við hana, var tað ikki við eins góðum huga hjá øllum næmingunum. Hóast eitt sindur at ivasemi, so haldi eg, at næmingarnir altíð hava passandi av forvitni og fáa væl burtur úr tímunum.
So eru vit komin til undanroynd í landsroynd. Førleikamálini eru rættiliga nógv, og eg haldi meg hava arbeitt væl innan fyri kjarnuøkini. Eg havi roynt at havt eina verkliga og praktiska undirvísing, soleiðis, sum vit hoyra, at skúlin treingir til, og hóast tað siti eg aftur hesaferð við einum ringum smakki í munninum eftir at hava havt fyrstu undanlandsroyndina í náttúru og tøkni.
Vit hava ikki arbeitt við høvuðsstøðum, oyggjum, fløggum og so framvegis. Vit hava arbeitt miðvíst við so nógvum øðrum. Næmingarnir hava verið áhugaðir, og hóast gott arbeiðslag í fakinum er úrslitið av undanlandsroyndini í verra lagi. Hví velja vit at seta næmingar í hesa støðuna? Vit hava undirvíst frá august til februar. Tað sigur seg sjálvt, at í einum so víttfevnandi faki er ógjørligt at náa øllum endamálsorðingunum uppá so stutta tíð.
Hvat ynskir MMR av fakinum náttúra og tøkni? Eg haldi meg vita, hvat náttúru og tøkni fakið er. Námsætlanin sigur, at eg skal stimbra hugin hjá næminginum at læra alt lívið. Kann tað gerast við at terpa býir, fløgg og aðra uttanatslæru? Eg loyvi mær at ivast! Tað er mítt størsta ynski, at onkur í MMR hyggur at manglandi samanhanginum í undirvísingini í náttúru og tøkni og tilhoyrandi landsroyndunum. Landsroyndin er lógarfest og skal takast, men so mugu vit eisini hava greiðari mál at undirvísa eftir, soleiðis at undirvísingartilfar, námsætlan og landsroynd hanga saman. Ikki fyrr enn tá fáa vit eina rættvísa og brúkbara landsroynd í fakinum.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Á býráðsfundi hóskvøldið samtykti ein meiriluti at seta arbeiðsbólk, sum enn einaferð skal greina skúlaøkið í Klaksvík og koma við tilmæli um, hvørt vit skulu hava ein ella tveir skúlar. Við hesi samtykt sigur man eisini, at alt tað arbeiðið, sum varð gjørt í síðstu setu, verður skrottað. Hetta við formanninum í byggibólkinum, sum í dag er borgarstjóri, á odda.
Málið um at leggja skúlarnar í Klaksvík saman varð viðgjørt í 2011. Hetta varð gjørt, tí Mentamálaráðið mælti til, at Skúlin við Ósánna og Skúlin á Ziskatrøð vórðu lagdir saman. Eisini hoyrdist tá, at arbeiðssetningurin hjá skúlastjóranum, sum varð áramálssettur í eitt 5 ára skeið, var at leggja tveir av størstu skúlum í landinum saman í ein. Um hetta var so, veit eg av góðum grundum ikki.
Hóast hesi bastantu boð úr Mentamálaráðnum, so samtykti býráðið á býráðsfundi 24. mai 2011, at Skúlin við Ósánna og Skúlin á Ziskatrøð, sum eru 5. og 7. størstir í landinum, skuldu vera tveir sjálvstøðugir skúlar.
Skúlin við Ósánna, sum er 2-sporaður skúli, varð júst bygdur og við áliti á vakstrarætlan býráðsins og betri fíggjarligar tíðir var hugsanin, at hóast minkandi barnatal, so væntaðu vit fólkavøkstur og tilflyting, sum vit eisini hava sæð. Tí áttu vit í Klaksvík at hava tveir fultútbygdar 2-sporaðar skúlar.
Vit kenna øll søguna. Ein bygginevnd varð sett og kom við einum áliti í juni 2012. Arbeiðssetningurin var greiður. Hann ljóðaði soleiðis:
Við støði í samtykt býráðsins frá 24. mai 2011, um at varðveita verandi skúlabygnað – har Skúlin við Ósánna og Skúlin á Ziskatrøð eru tveir sjálvstøðugir skúlar, ið sjálvbodnir samstarva sínámillum – verður byggibólkurin biðin um at lýsa tørvin hjá Skúlanum á Ziskatrøð á framtíðar hølum og umstøðum og við støði í hesi tørvslýsing at koma við tilmæli um bygging og innrætting av skúlanum.
Nú verður sagt, at niðurstøðan hjá bygginevndini er so ógreið, at hetta ikki kann brúkast. Ikki kann arbeiðast víðari við hesum, tí er arbeiði í bygginevndini steðga upp. Eftir at hetta er hent, kann eg ikki koma til aðra niðurstøðu, enn at umboð í bygginevndini ikki hava virt samtykt býráðsins, og tí hava gruggað málið so mikið nógv, at vit nú, vit skriva februar 2014, enn einaferð av nýggjum skulu kjakast um skúlabygnað í Klaksvík.
Hetta er eitt álvarsmál, og í eini viðmerking á nordlysid.fo, sigur borgarstjórin soleiðis: “Einki so stórt mál sum hetta verður borið ígjøgnum av einum einsamallum býráðslimi. Tí fegnist eg um, at undanfarna býráð einmælt tók undir við fyriliggjandi byggiskrá, hóast tað nú vísir seg at verða neyðugt við nøkrum dagføringum”. Hetta er at fara ógvuliga lætt um, bert at siga at neyðugt verður við nøkrum dagføringum. Tað er so dyggiliga meir enn tað, tí nú verður enn einaferð farið undir at viðgera allan skúlabygnaðin! Eitt samt býráð tók undir við málinum tá, men nú ger man eina kúvending. Eg vil tí við hesi grein heita á fyrrverandi formannin í bygginevndini, sum í dag er borgarstjóri, at koma við eini gjølligari frágreiðing um hvat er farið fram.
Eri rædd fyri, at henda íkomna støða ger, at stígur enn einaferð kann koma í byggingina av Skúlanum á Ziskatrøð.
Gunvá við Keldu
Býráðslimur


text:
Alment tiltak
Tekna teg til bústaðartiltakið í Sandoynni
Á skránni
Zeta arkitektar tosa um, hvat tú skal hugsa um, tá tú skalt byggja hús.
Svend Krosstein greiðir frá um orkuvinarligar hitaskipanir.
BankNordik vísir á møguleikarnar við bústaðarfígging og orkulán.
Trygd greiðir frá, hvussu tú best tryggjar tín bústað.
Høvið verður at seta spurningar.
Tíð og stað
Tiltakið verður á Hotel Skálavík mikukvøldið 8. mai kl. 19.
Tiltakið er ókeypis, og øll eru hjartaliga vælkomin.
Vit bjóða kaffi/te og okkurt søtt til góman.
Freistin at tekna seg er týsdagin 7. mai.


text:
Tag Archives: 2016
Net-pedagogútbúgvingin byrjað
Kunning til merit-pedagoglesandi í PNF16-65 flokkinum
Niðanfyri er kunning um bøkur og annað til tey lesandi á merit-pedagogholdinum PNF16-69, ið byrjar hin 4. februar 2016 á Fjarlestrardeplinum í Vági. Intro við Søren Krogh Hansen er hósdagin 4. februar kl. 12-15 og fríggjadagin 5. februar kl. 12-16. Undirvísingin er frá 5. februar til 6. februar 2016.
Skrá og kunning til Netordinær pedagogflokkin PF16-39
Skrá og kunning til net-pedagogflokkin 2016 (dagført)
Her er kunning frá Pedagogskúlanum í Hillerød um byrjanina av útbúgvingini, ið verður frá 4. februar til 6. februar 2016 á Fjarlestrardeplinum á Vágsvegi 22 suðuri í Vági. Intro 4. feb. og 5. feb., undirvísingin byrjar 5. februar beint eftir at intro er liðugt kl. 16 og varðir til kl. 19.15.
Rammeplan indkald Forår 2016 – suderø
Teksturin niðanfyri og í pdf-fílunum er frá UCC-pdagogskúlanum og er á donskum:
Nýggjur kapittul í føroyskari útbúgvingarsøgu á Fjarlestrardeplinum í Vági
Fyrst í komandi ári byrjar nýggjur kapittul í føroyskari útbúgvingarsøgu, tá fyrsti flokkurin av námsfrøðilesandi byrjar á Fjarlestrardeplinum í Vági. Lesandi úr øllum landinum eru sloppin inn á útbúgvingina, sum byrjar fyrstu viku í februar í 2016.